text:
06 июнь 2013 йыл, 12:29
автор: Эльвира Латипова | фото: Олег Яровиков
Өфөнөң Конгресс-холында БДБ илдәренең Стандартлаштырыу, метрология һәм сертификация буйынса дәүләт-ара советының 43-сө ултырышы асылды.
Дәүләт-ара совет БДБ илдәренең стандартлаштырыу, метрология һәм сертификация өлкәһендә берҙәм сәйәсәт булдырыу һәм алып барыу буйынса хөкүмәт-ара органы булып тора. Советтың сираттағы ултырышында Дәүләт-ара советтың Стандарттар буйынса бюроһы ағзалары, БДБ илдәренең, шулай уҡ Германия, Бөйөк Британия, Бельгия, Франция, Словакия, Швеция, Польша, Испания, Австрия һәм башҡа ғәрәп илдәренең стандартлаштырыу буйынса ойошмалары вәкилдәре ҡатнаша.
Сарала ҡатнашыусылар продукцияның сифатын яҡшыртыу һәм конкурентлыҡҡа һәләтен үҫтереү, техник кәртәләрҙе кәметеү, сауҙа-иҡтисади бәйләнештәрҙе нығытыу мәсьәләләрен хәл итәсәк.
— Биш-алты йыл элек кенә йылына яҡынса 200 стандарт әҙерләнә торғайны, — тип хәбәр итте Техник көйләү һәм метрология буйынса федераль хеҙмәт етәксеһе урынбаҫары Александр Зажигалкин. – Хәҙер иһә БДБ илдәренә бергә йылына 2000 стандарт ҡабул итәбеҙ.
Уның һүҙҙәренсә, һәр тармаҡ өсөн билдәле күләмдә заманса стандарттар әҙерләргә кәрәк. Бынан тыш БДБ илдәре 1990-сы йылдар аҙағында һәм 2000-се йылдар башында барлыҡҡа килгән артта ҡалыуҙы бөтөрөргә тырыша. Шулай уҡ һуңғы ваҡытта дәүләт был мәсьәләләргә ҙур иғтибар бүлә башланы. Был Рәсәйҙә генә түгел, Ҡаҙағстан, Белоруссия, Украинала ла күҙәтелә.
Дәүләт-ара советтың яуаплы секретары, Стандарттар буйынса бюро директоры Николай Сонец хәбәр итеүенсә, әлеге ултырышта яҡынса 500 стандарт ҡабул ителергә тейеш.
— Был стандарттар иҡтисади хеҙмәттәшлек итеү мөмкинлектәрен күпкә арттырасаҡ, — тип иҫәпләй Николай Сонец.
Совет ултырышының төп саралары ике көнгә иҫәпләнгән. 6 июндә көндөң тәүге яртыһында пленар ултырыш үткәрелә, артабан Дәүләт-ара совет комиссиялары эшләй башлаясаҡ. Йома, 7 июндә, Совет рәйесе — Техник көйләү һәм метрология буйынса федераль хеҙмәт етәксеһе Григорий Элькиндың килеүе көтөлә. Башҡортостан Республикаһы Хөкүмәте менән Техник көйләү һәм метрология буйынса федераль хеҙмәт араһында хеҙмәттәшлек итеү тураһында килешеү төҙөү планлаштырыла. Шулай уҡ 2012 йыл өсөн сифат өлкәһендә БР Президенты премияларын тапшырыу тантанаһы үтәсәк.
Шәмбегә эш осрашыуҙары һәм һөйләшеүҙәр, шулай уҡ мәҙәни программа планлаштырылған.


c: text/html

text:
07 декабрь 2011 йыл, 18:11
автор: "Башинформ" | фото: Андрей Старостин
7 декабрҙә «Ижтимағи электрон гәзит» сайтында (www.i-gazeta.com) Башҡортостан Республикаһының финанс министры Рузалия Хисмәтуллинаның онлайн-конференцияһы үтте.
Бер сәғәт дауамында финанс министры һорауҙарға яуап бирҙе. 17 сәғәттән 18-гә тиклем «Министрға һорау бир!» бүлегендә тейешле форма тултырып, «Ижтимағи электрон гәзит»те уҡыусы һәр кем уға мөрәжәғәт итә ала ине.
Интернет менән ҡулланыусылар өсөн i-gazeta.com сайтынан видеотрансляция «Башинформсвязь» асыҡ акционерҙар йәмғиәте ярҙамында ойошторолдо.
Рузалия Хисмәтуллинаның виртуаль киңлектәге әңгәмәһе «Ижтимағи электрон гәзит» һәм «Башинформ» агентлығы материалдарында сағылыш табасаҡ.
Тейешле техник эштәр башҡарылғандан һуң, «Ижтимағи электрон гәзит» сайтында онлайн-конференция буйынса тулы видеоотчет урынлаштырыласаҡ.

robotstxt: allowed

filter: keep


text:
24 август 2012 йыл, 17:55
автор: Әлим Фәйезов | фото: Ольга Колесникова
Ошо көндәрҙә республиканың ҡала һәм райондарында уҡытыусыларҙың август кәңәшмәләре үтә. Уларҙа алдағы уҡыу йылына ҡағылышлы мәсьәләләр тикшерелә, иң яҡшы уҡытыусылар тәбрикләнә.
Бөгөн Белорет районы мәғариф хеҙмәткәрҙәренең август кәңәшмәһе Белорет ҡалаһының Мәҙәниәт һарайында үтте. Уҡытыусылар үткән уҡыу йылына йомғаҡ яһаны, киләсәккә маҡсаттар ҡуйҙы.
Сарала Башҡортостан Республикаһының Милли банкы рәйесе вазифаһын ваҡытлыса башҡарыусы Радмир Ғәниев, БР Мәғарифты үҫтереү институты ректоры ярҙамсыһы Сергей Лысов, район хакимиәте башлығы Владислав Миронов ҡатнашты, тип хәбәр иттеләр район хакимиәтенең мәғлүмәт-аналитика бүлегенән.
Белорет районы хакимиәте башлығы Владислав Миронов мәктәпкәсә белем биреү мәсьәләләренә туҡталды.
— Белорет районында мәктәпкәсә белем биреү учреждениеларына сиратта 3-7 йәштәрҙәге меңдән ашыу бала тора, был райондағы дөйөм балалар һанының 12,8 процентын тәшкил итә. Шуға күрә был беҙҙең өсөн актуаль мәсьәлә, — тине Владислав Миронов. Уның билдәләүенсә, әлеге ваҡытта был проблеманы хәл итеүҙә ыңғай күренештәр күҙәтелә. Белорет өсөн юбилейлы йылда ҡала халҡы 220 урынға иҫәпләнгән яңы бала баҡсаһын бүләккә алды. Бынан тыш, Белоретта бөгөн 220 урынлыҡ тағы бер бала баҡсаһы төҙөлә, Абҙаҡ һәм Инйәр ауылдарында мәктәпкәсә белем биреү учреждениеларын проектлау башланған. Шулай уҡ, район хакимиәте етәксеһе фекеренсә, дәүләткә ҡарамаған шәхси бала баҡсаларын төҙөү кеүек йүнәлеште лә үҫтерергә кәрәк, сөнки үткәрелгән социологик тикшеренеүҙәр мәғлүмәттәре буйынса, ата-әсәләр мәктәпкәсә йәштәге балаларын бындай учреждениеларға йөрөтөргә әҙер.
Заманса ҡорамалдар менән йыһазландырылған, яңы методикалар буйынса эшләгән ҙур мәктәптәр төҙөү төбәктә белем биреү системаһын үҫтереү мөмкинлектәренең береһе булып тора, тип иҫәпләй район башлығы.
Форум барышында шулай уҡ белем биреү объекттарында хәүефһеҙлекте тәьмин итеү, һәләтле һәм һаулыҡ мөмкинлектәре сикләнгән балалар менән эшләү, «Беҙҙең яңы мәктәп» милли мәғариф инициативаһын тормошҡа ашырыу мәсьәләләре тикшерелде.
Кәңәшмә аҙағында Белорет ҡалаһы һәм районының иң яҡшы педагогтары Рәсәй һәм республика наградалары менән билдәләнде.
Бөгөн мәғариф буйынса август кәңәшмәһе Йылайыр районында ла үтте. Ул «Белем биреү сифаты менән идара итеү механизмдарын камиллаштырыу: шарттар булдырыу һәм һөҙөмтәләргә ирешеү» темаһына үткәрелде.
Кәңәшмәлә Башҡортостан Республикаһының элемтә һәм киң коммуникациялар министры Борис Мелкоедов, район башлығы Илгиз Фәтҡуллин, БР Мәғариф министрлығының баш белгесе Фәриҙә Әхмәрова, мәғариф учреждениелары етәкселәре, уҡытыусылар, урындағы уҙидара органдары, хоҡуҡ һаҡлау органдары, мәҙәниәт, һаулыҡ һаҡлау, халыҡты социаль яҡлау, эшҡыуарлыҡ учреждениелары, йәмәғәт ойошмалары вәкилдәре ҡатнашты, тип хәбәр итте район хакимиәтенең мәғлүмәт-аналитика бүлеге белгесе Люция Кәримова.
Ултырышта мәғариф өлкәһендәге көнүҙәк мәсьәләләр тикшерелде, үткән уҡыу йылына йомғаҡ яһалды, яңы пландар билдәләнде. Сара аҙағында иң яҡшы педагогтарға Рәсәй Федерацияһының һәм Башҡортостан Республикаһының, район хакимиәтенең Почет грамоталары, «РФ дөйөм мәғарифының почетлы хеҙмәткәре» билдәләре тапшырылды.


text:
13 ғинуар 2015 йыл, 15:51
фото: Андрей Старостин
ӨФӨ, 2015 йыл, 13 ғинуар. /«Башинформ» мәғлүмәт агентлығы/. Бөгөн һөнәри байрам – Рәсәй матбуғаты көнө – айҡанлы «Башинформ» агентлығының конференциялар залында 2014 йыл һөҙөмтәләре буйынса Башҡортостан Республикаһының иң яҡшы киң мәғлүмәт саралары хеҙмәткәрҙәре бүләкләнде.
— Мин республика журналистарына һәм киң мәғлүмәт саралары продукцияһын уҡыусыларға еткереү процесын тәьмин иткән бөтә нәшриәтселәргә рәхмәт белдерәм. Уртаҡ тырышлыҡ менән беҙ республикала район, ҡала, балалар, йәштәр, республика баҫмаларын, яҙыусылар һәм шағирҙарҙың әҫәрҙәрен баҫтырыу өсөн баҫмаларҙы һаҡлап ҡала алдыҡ, — тип һыҙыҡ өҫтөнә алды БР Матбуғат һәм киң мәғлүмәт саралары агентлығы етәксеһе Борис Мелкоедов.
Башҡортостандың Эшҡыуар ҡатын-ҡыҙҙар берлеге рәйесе Алла Кузьмина, республика журналистикаһы ветераны Марсель Сәлимов, «Башҡортостан» телерадиокомпанияһы хәбәрсеһе Гөлназ Фәттәхова Башҡортостан Республикаһы Президентының Рәхмәт хаты менән бүләкләнде.
«Башинформ» агентлығы күҙәтеүсеһе Ләйлә Аралбаева (Ишморатова), «Башҡортостан ҡыҙы» журналы, «Яйыҡ» гәзите Башҡортостан Республикаһының киң мәғлүмәт сараларында Рәсәйҙә һәм Башҡортостанда Мәҙәниәт йылын яҡтыртыу буйынса республика конкурсы еңеүселәре тип танылды.
Киң мәғлүмәт сараларында дәүләт телдәре һәм Башҡортостан Республикаһы халыҡтары телдәре проблемаһын яҡтыртыу буйынса республика конкурсында «Башинформ» мәғлүмәт агентлығы, «Башҡортостан уҡытыусыһы» журналы, «Киске Өфө» гәзите еңеү яуланы.
Киң мәғлүмәт сараларында шәфҡәтлелек темаһын яҡтыртыу буйынса республика конкурсында Башҡортостан юлдаш телевидениеһы һәм Зөһрә Арсаева, «Башҡортостан ҡыҙы» журналы, «Учалы гәзите» редакциялары еңеүсе булды.
Сәләмәт тормош темаһын яҡтыртыу буйынса республика конкурсында «Башҡортостан» ТРК ДУП-ның «Тамыр» балалар телеканалы, «Шонҡар» журналы, «Сельские зори» гәзите редакциялары еңеүселәр иҫәбендә.
Дәүләт телдәре һәм республика халыҡтары телдәрен өлгөлө ҡулланғаны өсөн республика конкурсында «Өмөт» гәзите еңеүсе тип танылды.
Башҡортостан Республикаһының дәүләт телдәрен пропагандалаусы баҫма киң мәғлүмәт саралары сайттары конкурсында «Шонҡар» республика йәштәр журналы, «Инйәр», «Юшатыр», «Стәрлетамаҡ эшсеһе», «Район тормошо» гәзиттәре, «Бельские просторы» һәм «Аҡбуҙат» журналдары редакциялары еңеп сыҡты.
Журналистар араһында ойошторолған террорға ҡаршы проблема буйынса иң яҡшы журналист эше республика конкурсында «Сельские огни», «Белебеевские известия» гәзите редакциялары, Башҡортостан юлдаш телевидениеһының «Йома», «Юлдаш» мәғлүмәт һәм йыр-моң каналының «Иман» тапшырыуҙары еңеүсе булды.
2014 йылда Башҡортостандың Матбуғат һәм киң мәғлүмәт саралары агентлығы «Киләсәк журналисы» темаһына ижади конкурс уҙғарҙы. Уның төп бурысы — яҡын киләсәктә журналистиканың һәм журналистың ниндәй буласағын билдәләргә тырышып ҡарау. БР Йәш журналист мәктәбен тамамлаусы Радмила Федорова «Дәүләт әһәмиәтендәге эш» материалы өсөн «Киләсәк журналисы» конкурсының махсус дипломы һәм призы менән бүләкләнде.


text:
24 апрель 2014 йыл, 13:54
автор: "Башинформ"
23 апрелдә Симферополдә Башҡортостан Хөкүмәте һәм Ҡырым Республикаһының Министрҙар Советы араһында сауҙа-иҡтисад, фәнни-техник, социаль һәм мәҙәни хеҙмәттәшлек тураһында килешеүгә ҡул ҡуйылды.
Документты ҡул тамғалары менән Башҡортостан Президенты Рөстәм Хәмитов һәм Ҡырым Республикаһы башлығы вазифаһын ваҡытлыса башҡарыусы, Министрҙар Советы Рәйесе Сергей Аксёнов беркеттеләр.
Килешеүгә ярашлы Башҡортостан һәм Ҡырым араһында эш һәм мәҙәни бәйләнештәрҙе нығытыуҙың төп формалары билдәләнде. Был профилле йүнәлештәр буйынса килешеүҙәр төҙөү, делегациялар менән алмашыу, ойоштороу һәм йәмәғәт структураларын булдырыу: комиссиялар, эшсе төркөмдәр, эксперт советтары.
Шулай уҡ БР Сауҙа-сәнәғәт палатаһы һәм Ҡырым Сауҙа-сәнәғәт палатаһы араһында хеҙмәттәшлек тураһында Килешеүгә ҡул ҡуйылған.
Рөстәм Хәмитов, республика Ҡырым менән бәйләнештәрҙе яйға һалыу буйынса эшкә «абсолют системалы» тотондо, тип билдәләне. Ҡырымда республиканың вәкиллеге ойошторолдо, Өфөлә штабтар эшләй. Был эшкә БР Хөкүмәте Премьер-министрының беренсе урынбаҫары Рәүеф Ноғоманов яуаплы.
Иң мөһиме райондың яңы иҡтисади базаһы барлыҡҡа килеүен теләйбеҙ. Инвестициялар килһен, иҡтисад аяҡҡа баҫһын, ауыл хужалығы эшләһен өсөн. Был йүнәлештә оҙаҡ, һөҙөмтәле, бергәләп эшләргә күҙаллайбыҙ. Башҡортостан Республикаһында был хәлде февраль-мартта ҙур энтузиазм менән ҡабул иттеләр. Беҙҙә кешеләр митингҡа сыҡты, хупланы, телеграммалар булды, Ҡырымға ярҙам фонды ойошторолдо, унда байтаҡ аҡса йыйылған. Ҡайҙа Башҡортостан, унда һәр ваҡыт яҡшы, ышаныслы, системалы, ҡеүәтле эш буласаҡ. Ҡырым һәм Белогорск районы халҡы, ысын дуҫтар һәр саҡта һәм һәр нәмәлә ярҙам итеүен һиҙһен өсөн, бөтә мөмкинлектәребеҙҙе һәм хатта мөмкинлектәребеҙҙән тыш көсөбөҙҙө лә йәлеп итәсәкбеҙ, — тип һыҙыҡ өҫтөнә алды республика башлығы. Өфөлә яңыраҡ «Газпром» асыҡ акционерҙар йәмғиәте идараһы рәйесе Алексей Миллер менән осрашыу барышында Белогорск районына газ үткәреү һәм республиканың газофикациялау менән шөғөлләнеүе тураһында килешеү ирешелгән, тип билдәләне. Ә Белогорск районы башлығы Константин Луговик менән дөйөм, яҡшы, ҙур һабантуй үткәрергә килешелгән. «Быны ла эшләйәсәкбеҙ, ойошторасаҡбыҙ. Мотлаҡ рәүештә беҙҙең музыканттар, артистар, йырсылар киләсәк». Республика шулай уҡ «Өфө — Симферополь» рейсын асырға планлаштыра.
Сергей Аксёнов Башҡортостанға Ҡырымда алып барған эше, Белогорск районына ярҙам иткәне өсөн рәхмәт әйтте.
— Ысынында, беҙ бөгөн беренсе тапҡыр осрашабыҙ, әммә хәҙер уҡ изге эштәр бар. Ҡырымдар бының өсөн бик рәхмәтле. Был һис икеләнеүһеҙ. Рәсәй Федерацияһының бөтә субъекттарына күсеү осоронда ярҙам иткәндәре өсөн рәхмәтлебеҙ. Ярҙамығыҙҙы хөрмәт итәбеҙ һәм бер ҡасан да онотмаясаҡбыҙ, — тине Сергей Аксенов. Ҡырым халҡы Башҡортостан Республикаһы вәкилдәрен Ҡырымда күрергә һәр саҡ шат булыуҙарын билдәләне ул.
— Беҙ бөтә уртаҡ проекттарҙы тормошҡа ашырыуҙа булышлыҡ итергә әҙер. Һеҙҙә яҡшы булғанды ҡабул итергә һәм үҙебеҙҙеке менән уртаҡлашырға әҙербеҙ. Был процесс беҙҙең Рәсәй Федерацияһы субъекттарына, граждандарыбыҙға файҙаға булыр тип ышанам. Хеҙмәттәшлегебеҙ яҡын ваҡыт эсендә уңыштар бирер тип ышанам. Беҙҙең район дәүләт хакимиәте һорауҙарына һеҙҙең яуап биреү тиҙлеге, һеҙҙең бик конструктив ниәтләнеүегеҙҙе күрһәтә. Шуның өсөн беҙ тағы ла бер тапҡыр баш эйәбеҙ, — тип һыҙыҡ өҫтөнә алды Ҡырым Республикаһы башлығы вазифаһын ваҡытлыса башҡарыусы.


text:
17 ноябрь 2014 йыл, 15:44
ӨФӨ, 2014 йыл, 17 ноябрь. /«Башинформ» мәғлүмәт агентлығы, Розалия Вәлиева/. Өфөлә 1 декабрҙән алып трамвай һәм троллейбустарҙа юл йөрөү хаҡы артасаҡ. Билет хаҡы 12-нән 15 һумға күтәреләсәк. «Юл хаҡын арттырыу экологик таҙа транспортта йөрөү уңайлығын күтәреүгә өндәлгән эшкә комплекслы ҡарарға мөмкинлек бирәсәк», — тип хәбәр ителә Өфө хакимиәтенең рәсми сайтында.
Ҡулаҡса менән түләгәнгә ҡарағанда электрон пластик карта буйынса –12 һумға йөрөү осһоҙораҡ буласаҡ. Карталары булған өфөләргә уны алмаштырыға кәрәкмәй. Бынан тыш, Өфө ҡалаһының Муниципаль электр транспорты идаралығында хатта бөгөнгө хаҡтар менән сағыштырмаса юл хаҡын кәметеү мөмкинлеге биреүсе төрлө тариф пландары әҙерләгәндәр. Айлыҡ абонементтар сиктәрендә 200 һәм 285-шәр һумлыҡ 20 һәм 30 тапҡыр юл йөрөрлөк тарифтар буласаҡ. Шулай итеп, был тарифтар сиктәрендә бер тапҡыр электр транспортында йөрөү 10 һәм 9,5 һумға барып баҫасаҡ. Айына 60 сәфәргә иҫәпләнгән абонемент 540 һум (билет хаҡы — 9 һум), ә студенттар, ташламалы һәм мәктәп уҡыусылары карталары 50 тапҡыр йөрөүгә — 380, 285 һәм 230 һум торасаҡ.
Айына 90 тапҡыр юл йөрөү 720 һумға (билет хаҡы — 8 һум), студенттар, ташламаға эйә булыусы кешеләр, уҡыусылар өсөн 90 сәфәр — 630, 470 һәм 375 һумға барып баҫасаҡ. 900 һумға айына 120 тапҡыр йөрөргә мөмкин (бер билет хаҡы — 7,5 һум).
Багаж хаҡы элекке 7 һум урынына 9 һум күләмендә билдәләнгән.
Билдәләп үтергә кәрәк, файҙаланылмаған юл йөрөүҙәр ай аҙағында юҡҡа сығасаҡ, шуға күрә ҡала халҡына алдан үҙҙәре өсөн уңайлы варианты һайларға кәрәк.
Әлеге ваҡытта Өфөлә 170 меңдән ашыу пластик түләү картаһы теркәлгән. Яңы тариф пландарын һайларға мөмкин булған 14 транспорт картаһы һатыу һәм тултырыу урыны бар. Уларҙың теҙмәһе менән Өфө ҡалаһының Муниципаль электр транспорты идаралығы сайтында танышырға мөмкин. Артабан бындай урындар күбәйәсәк. «Өфө-Матбуғат» муниципаль унитар предприятиеһы менән һөйләшеүҙәр алып барыла, был маҡсаттар өсөн түләү терминалдарын һәм интернетты файҙаланыу күҙаллана.


text:
11 март 2012 йыл, 12:26
автор: Дмитрий Слезин
Өфөнөң «Биатлон» спорт-һауыҡтырыу комплексында биатлон буйынса II Бөтә Рәсәй ҡышҡы универсиадаһының финал ярыштары старт алды.
Ярыштарға Башҡортостандан, Төмән, Новосибирск, Свердловск өлкәләренән, Пермь крайынан, Санкт-Петербургтан, Мәскәүҙән, башҡа төбәктәрҙән 200-гә яҡын спортсы килгәйне.
Ир-егеттәр — 10 километрға, ҡатын-ҡыҙҙар 7,5 километрға спринт йүгерҙе.
БР Йәштәр сәйәсәте һәм спорт министрлығында хәбәр итеүҙәренсә, Башҡортостан спортсыһы Александр Жирный (Башҡортостан физкультура институты) 26:06.7 минутлыҡ һөҙөмтә менән беренсе урын алған. Уның артынса Урал дәүләт тау университеты студенты Кирилл Кудряшов (Свердловс өлкәһе) финишҡа килгән. Өсөнсө урын Себер дәүләт юл бәйләнеше университеты студенты Георгий Сенниковҡа (Новосибирск өлкәһе) эләккән.
Ҡыҙҙар араһында Төмән спортсыһы Елена Анкудинова (Төмән дәүләт университеты) еңеү яулаһа, Анна Никулина — икенсе (Себер дәүләт юл бәйләнеше университеты), Ольга Шестерикова (Төмән дәүләт университеты) өсөнсө булған.


text:
09 декабрь 2009 йыл, 15:34
автор: Евгений Рәхимҡолов
Был аҙнала Нефтселәр мәҙәниәт һарайында республика матбуғатын яҡлауға йүнәлтелгән «Башҡортостан – шиғырстан» ижади кисәһе үткәреләсәк. Сараны ойоштороусылар – БР Мәҙәниәт һәм милли сәйәсәт министрлығы, БР Хөкүмәте ҡарамағындағы Матбуғат, нәшриәт һәм полиграфия эштәре буйынса идаралыҡ, “Аҡ тирмә” башҡорт милли мәҙәниәте үҙәге һәм “Башҡортостан” ижтимағи-сәйәси гәзите.
Тамашасыларҙы Рауил Бикбаев, Светлана Хәкимова, Лариса Абдуллина, Ғәзим Ильясов, «Ирәндек» халыҡ бейеү ансамбленең сығыштары көтә.


text:
06 май 2011 йыл, 14:25
автор: Евгений Рәхимҡолов
Рәсәй парламенты депутаттары «һуғыш балаларына» махсус льготалар биреүҙе планлаштыра. Был хаҡта М.Аҡмулла исемендәге Башҡорт дәүләт педагогия университетында үткән түңәрәк өҫтәлдә Дәүләт Думаһы депутаты Иршат Фәхретдинов хәбәр итте.
— Бында Бөйөк Ватан һуғышы йылдарында бала булған һәм фронтта һәләк булыуы йәки хәбәрһеҙ юғалыуы арҡаһында аталарын юғалтҡандар хаҡында һүҙ бара, — тине ул. – Дәүләт Думаһының Ветерандар эштәре буйынса комитеты бындай кешеләргә федераль кимәлдәге махсус ташламалар бирәсәк һәм уларҙы статус буйынса һуғышта ҡатнашыусыларға яҡынайтасаҡ закон проектын әҙерләй.
Иршат Фахретдинов йәнә закон проектын әҙерләүсе эш төкөмө менән үҙенең етәкселек итеүе хаҡында әйтте, һәм 2011 йылда булмаһа ла, закон 2012 йылда ҡабул ителәсәк, тигән ышанысын белдерҙе.


text:
29 ноябрь 2010 йыл, 14:31
автор: Рәсүл Хәмиҙуллин
Шишәмбе, 30 ноябрҙә, Башҡортостан территорияһына әүҙем көньяҡ циклон яҡынлашасаҡ. Көндөҙ һауа торошо ҡырҡа насараясаҡ. Был турала Башҡортостан гидрометеорология һәм тирә-яҡ мөхит мониторингы буйынса идаралығынан (Башгидромет) хәбәр иттеләр.
Республика райондарының күбеһендә көслө ҡар яуыуы, буран сығыуы, елдең тиҙлеге секундына 22-27 метрға тиклем көсәйеүе көтөлә. Юлдарҙы ҡар һырыуы ихтимал. Башгидромет синоптиктары фекеренсә, был күренештәр 1 декабрҙә лә һаҡланасаҡ, атмосфера баҫымы күтәреләсәк.
Бынан тыш, Башҡортостанды һыуыҡ тулҡын ҡаплап аласаҡ. 30 ноябрҙән 1 декабргә ҡарата төндә һауа температураһы төнөн 15-20 градус һыуыҡ, аяҙытҡанда минус 25 градусҡа тиклем буласаҡ. Көндөҙ нулдән түбән ике-ете градус буласаҡ. 1 декабрҙән 2-һенә ҡарата төндә – минус 20-25 градус.
Иң һыуыҡ төн 3 декабрҙә көтөлә, термометр бағанаһы ул саҡта 25-30 градус һыуыҡҡа, айырым райондарҙа минус 35 градусҡа тиклем төшәсәк. Ял көндәрендә һауа температураһы яңынан күтәрелә башлаясаҡ.


text:
26 ноябрь 2012 йыл, 13:58
автор: Розалия Вәлиева
Миллионлы ҡалаларҙың йәштәр саммиты Өфөлә 2012 йылдың 29-30 декабрендә үтә, тип хәбәр иттеләр Өфө хакимиәтенең матбуғат хеҙмәтенән.
Бындай ҡалаларҙың ыңғай тәжрибәһен таратыу, йәштәр сәйәсәтен тормошҡа ашырыу өлкәһендә Рәсәй Федерацияһы ҡалалары араһында профессиональ һәм мәғлүмәти хеҙмәттәшлекте нығытыу форумдың төп маҡсаты булып тора.
Саммитта ҡатнашыуға йәштәр сәйәсәте учреждениелары, балалар һәм йәштәр йәмәғәт ойошмалары етәкселәре, шулай уҡ юғары уҡыу йорттары студенттары саҡырыла.
Сара сиктәрендә төрлө йүнәлештәр буйынса секциялар ойоштороласаҡ, улар баш ҡаланың юғары уҡыу йорттарында үтәсәк. Йәштәр саммиты йомғаҡтары буйынса миллионлы ҡалаларҙың йәштәр сәйәсәте учреждениелары Советын булдырыу, резолюция ҡабул итеү һәм мәҡәләләр йыйынтығын баҫтырып сығарыу планлаштырыла.


text:
25 октябрь 2011 йыл, 17:09
автор: Марина Шумилова
«Беҙ – Рәсәй киләсәге» программаһын тормошҡа ашырыу сиктәрендә Өфөнөң Орджоникидзе районындағы мәғариф учреждениеларында «Һайлауҙар» уҡытыу-эш уйыны үткәрелде. Сара район хакимиәтенең гуманитар һәм социаль мәсьәләләр буйынса идаралығы, райондың территориаль һайлау комиссияһы ойошторҙо. Уйын барышында үҫмерҙәр «Йондоҙлоҡ» балалар район ойошмаһы лидерын һайланы.
Орджоникидзе районында туғыҙ йыл эшләп килгән «Йондоҙлоҡ» балалар ойошмалары ассоциацияһы күпселек йәһәттән мәктәп уҡыусыларының ялын билдәләй. Конкурстар, акциялар, фестивалдәр, волонтерлыҡ эшмәкәрлеге – быларҙың барыһы ла «Йондоҙлоҡ» балалар ойошмалары ассоциацияһы эшенең төп йүнәлештәре. Йәмәғәт ойошмаһын Координация советы етәкләй, уның рәйесен «Һайлауҙар» эш уйыны барышында балалар һайланы.
Был вазифаға кандидаттар һайлау алды программаһын, видеоролик әҙерләгән ине. Бынан һуң фекер алышыу, түңәрәк өҫтәл ойошторолдо, унда 2011-2012 уҡыу йылына «Йондоҙлоҡ» балалар ойошмалары ассоциацияһы эшенең өҫтөнлөклө йүнәлештәре тикшерелде.
Һайлауҙар йәшерен тауыш биреү менән тамамланды, ул «Новатор» балалар ижады йортонда үтте. «Йондоҙлоҡ» балалар ойошмалары ассоциацияһының һайлау комиссияһы һайлау һөҙөмтәләренә йомғаҡ яһаясаҡ һәм уларҙы халыҡҡа еткерәсәк.


text:
19 август 2013 йыл, 10:00
автор: Розалия Вәлиева
Башҡортостан Президенты Рөстәм Хәмитов республика райондары буйлап эш сәфәре барышында Межгорье ҡалаһының социаль объекттарында булды.
«Йәшлек» балалар-үҫмерҙәр спорт мәктәбендә республика етәксеһе көрәш, аэробика, тренажер залдарын һәм хоккей ҡумтаһын ҡараны. Учреждениела йәмғеһе 11 секция эшләй. Мәктәп директоры Галина Четвертакова һүҙҙәренсә, хоккей менән, мәҫәлән, 65 бала шөғөлләнә, уҡыусылар төрлө ярыштарҙа даими ҡатнаша.
Шулай уҡ Рөстәм Хәмитов ҡаланың 2-се урта мәктәбендә булды. Учреждение 1988 йылда төҙөлгән. Унда 530 бала уҡый, 46 уҡытыусы эшләй. Мәктәптә ике заманса компьютер класы бар, дәрестәрҙә интерактив таҡта ҡулланыла. Уҡытыусылар һүҙҙәренсә, интернет тиҙлеге менән бәйле ҡайһы быр ҡыйынлыҡтар килеп тыуа. Әммә Межгорье хакимиәте башлығы Виктор Панченко хәбәр итеүенсә, оҙаҡламай төбәктә «Сотел» компанияһы эшләй башлаясаҡ. Ул ваҡытта был мәсьәлә хәл ителәсәк, тип көтөлә.
Мәктәптә өс спорт залы бар. Уларҙың береһендә сәләмәтлеге насар булған балалар шөғөлләнә. Рөстәм Хәмитов физика, химия, информатика, тыуған яҡ тарихы бүлмәләрен ҡарап сыҡты. Дөйөм алғанда, бинаны ремонтлауға, мәктәп директоры Ольга Орлова һүҙҙәренсә, 800 меңгә яҡын аҡса кәрәк.
Башҡортостан Президенты мәктәп янында урынлашҡан стадионда ла булды. Асыҡланыуынса, был территорияға ла ремонт талап ителә. Атап әйткәндә, бында түшәмде һәм йүгереү юлдарын яңыртырға кәрәк.


text:
15 сентябрь 2011 йыл, 9:03
автор: Марина Шумилова | фото: Олег Яровиков
Мәскәүҙә 23-24 сентябрҙә үтәсәк «Берҙәм Рәсәй» партияһының XII съезында Башҡортостан төбәк бүлексәһенән 16 делегат ҡатнашасаҡ. Делегация составы Өфөлә 14 сентябрҙә үткән берҙәм рәсәйлеләрҙең республика конференцияһында билдәләнде.
Партия форумында делегаттар итеп түбәндәгеләр һайланды: Башҡортостан Республикаһы Президенты, «Берҙәм Рәсәй» бөтә Рәсәй сәйәси партияһының Башҡортостан төбәк сәйәси советы президиумы ағзаһы Рөстәм Хәмитов, БР Дәүләт Йыйылышы — Ҡоролтай рәйесе, партияның төбәк сәйәси советы секретары Константин Толкачев, БР Президенты Хакимиәте етәксеһе, Төбәк һайлау штабы етәксеһе Владимир Балабанов, «Берҙәм Рәсәй» партияһының төбәк башҡарма комитеты етәксеһе, БР Дәүләт Йыйылышы — Ҡоролтай депутаты Рөстәм Ишмөхәмәтов, Өфө дәүләт иҡтисад һәм сервис академияһы ректоры, БР Дәүләт Йыйылышы — Ҡоролтай депутаты, партия рәйесе В.В.Путиндың төбәк йәмәғәт ҡабул итеү бүлмәһе етәксеһе Александр Дегтярев, М.Аҡмулла исемендәге Башҡорт дәүләт педагогия университеты ректоры, БР Дәүләт Йыйылышы — Ҡоролтай депутаты Раил Әсәҙуллин, «Уралтранснефтепродукт» асыҡ акционерҙар йәмғиәтенең генераль директоры, төбәк сәйәси советы президиумы ағзаһы Наил Баһаутдинов, «Берҙәм Рәсәй» партияһының төбәк башҡарма комитеты етәксеһе урынбаҫары — партия төҙөлөшө бүлегенең начальнигы Александр Головков, Өфө ҡалаһы ҡала округы хакимиәте башлығы, төбәк сәйәси советы ағзаһы Павел Качкаев, «Эшлекле Рәсәй» яуаплылығы сикләнгән йәмғиәтенең Башҡортостан төбәк бүлексәһе рәйесе, БР Эшҡыуарлыҡ ойошмалары ассоциацияһы рәйесенең беренсе урынбаҫары Рафаэль Мәрҙәншин, «Газ-Сервис» асыҡ акционерҙар йәмғиәтенең «Өфөгаз» филиалы директоры, Өфө ҡалаһы ҡала округы Советы рәйесе, урындағы «Берҙәм Рәсәй» партияһы бүлексәләренең координацион советы рәйесе Ирек Ниғмәтуллин, БР Хөкүмәте Премьер-министры урынбаҫары Әнүәр Мәхмүтов, Дәүләт Думаһы депутаты Сәлиә Мырҙабаева, БР Хөкүмәте Премьер-министры урынбаҫары Зөһрә Рәхмәтуллина, Өфөнөң Киров районы хакимиәте башлығы Салауат Сәғитов, Дәүләт Думаһы депутаты Марсель Йосопов.
Делегация составына йәнә съезд ҡунаҡтары сифатында саҡырылған 30 кеше —Дөйөм Рәсәй халыҡ фронты вәкилдәре, праймеризда ҡатнашыусылар ҙа инәсәк.


text:
27 июль 2010 йыл, 17:37
автор: Евгений Рәхимҡолов
Өфө ҡалаһының берәмләп сауҙа итеү өлкәһендә ыңғай үҙгәрештәр күҙәтелә. Был турала бөгөн оператив кәңәшмәлә республика баш ҡалаһы хакимиәте башлығы Павел Качкаев хәбәр итте. Уның әйтеүенсә, ағымдағы йылдың тәүге алты айында уҙған йылдың ошо уҡ осорондағы хаҡтар менән сағыштырғанда үҫеш 105 процент тәшкил иткән.
— Хәлдәрҙең яҡшырыуы күҙәтелмәгән берҙән-бер йүнәлеш был өлкәлә — ул йәмәғәт туҡланыуы, — тине ҡала башлығы. – Йәмәғәт туҡланыуы әйләнеше уҙған йылдың ошо уҡ осорондағы хаҡтар менән сағыштырғанда ни бары 96 процент тәшкил иткән. Был халыҡтың һаман да иҡтисади көрсөк эҙемтәләрен кисереүе менән аңлатыла. Йәмәғәт туҡланыу предприятиеларына барыу кешенең төп ихтыяждары иҫәбендә иң һуңғы позицияларҙың береһендә тора бит. Кафе йәки ресторанға халыҡ башҡаһы менән етәрлек тәьмин ителгән осраҡта ғына юллана.


text:
29 сентябрь 2016 йыл, 11:48
фото: Олег Яровиков
ӨФӨ, 2016 йыл, 29 сентябрь. /«Башинформ» мәғлүмәт агентлығы, Галина Бахшиева/. Башҡортостан аграрийҙары дәүләт интервенция фондына дөйөм суммаһы 61, 9 миллион һумлыҡ алты мең тоннанан ашыу иген һатҡан. Ике көн йомғаҡтары буйынса илдең интервенция фондына 148, 5 миллион һумлыҡ 14 мең тоннанан ашыу ашлыҡ тапшырылған.
Сираттағы сауҙа 4 һәм 5 октябргә билдәләнгән.
Тулыраҡ мәғлүмәт менән Башҡортостан Ауыл хужалығы министрлығы сайтында танышырға мөмкин.
Алдан хәбәр ителгәнсә, республика аграрийҙары дәүләт интервенция фондына 185 мең тоннанан ашыу яңы уңыш игенен һатырға ниәтләй. Быйыл иген интервенцияһында 15 райондан 29 хужалыҡ ҡатнашыу теләген белдергән.
Рәсәйҙә иген һатыу һәм һатып алыу буйынса дәүләт интервенциялары 2001 йылдан үткәрелә. Уның маҡсаты – игенгә эске хаҡты тотороҡландырыу. Уңыш мул булған осраҡта был сара игендең артығын баҙарҙан алыу һәм хаҡтың үҫешен дәртләндереү мөмкинлеген бирә. Шуға күрә аграрийҙар юғалтыу кисермәй. Тауар интервенцияһы уңыш аҙ булған йылдарҙа дәүләт фондынан игенде баҙарға сығарыу ярҙамында хаҡты түбәнәйтеүгә иҫәпләнгән.
2009 йылдан интервенцияны үткәреү буйынса дәүләт агенты – Берләштерелгән иген компанияһы.


text:
23 сентябрь 2016 йыл, 14:18
ӨФӨ, 2016 йыл, 23 сентябрь. /«Башинформ» мәғлүмәт агентлығы, Ләйлә Аралбаева/. 23-24 октябрҙә Өфөлә Бөтә Рәсәй сәсәндәр фестивале уҙғарыла. Республика халыҡ ижады үҙәгенең матбуғат хеҙмәте хәбәр итеүенсә, Ҡырғыҙстан, Алтай, Тыва, Саха (Яҡут), Финляндия, Санкт-Петербург, Архангельск, Кемеров, Екатеринбург, Силәбе, Ырымбур, Дондағы Ростовтан сәсәндәрҙең ҡатнашыуы тураһында һөйләшеүҙәр алып барыла. Бәйгелә Башҡортостандан 10-дан ашыу сәсән ҡатнаша.
Фестиваль сиктәрендә бик күп ҡыҙыҡлы саралар: Бөтә Рәсәй сәсәндәр конкурсы, «Урал батыр саҡырыуы буйынса» темаһына түңәрәк өҫтәл, республика рәссамдарының «Башҡорт халыҡ эпостары» темаһына һүрәттәр конкурсы, «Урал» халыҡ сәнғәте галереяһының «Урал батыр» эпосы персонаждарының кейеҙҙән тегелгән костюмдар коллекцияһы, журналистар өсөн теле-радио брифингтар ҡаралған. Шулай уҡ «Асыҡ тирмә» — ғалимдар ҡатнашлығында әйтеш өсөн майҙансыҡ, шағир-импровизаторҙар бәйгеһе ойошторола.
Бөтә Рәсәй сәсәндәр фестивале 2020 йылда Башҡортостанда үтәсәк Бөтә донъя фольклориадаһына әҙерлек этаптарының береһе булып тора.


text:
06 сентябрь 2011 йыл, 13:20
автор: Любовь Колоколова
БДБ дәүләттәре журналистары тарихи-мәҙәни мираҫты һаҡлау темаһы буйынса конкурста ҡатнашырға саҡырыла. Уны Гуманитар хеҙмәттәшлек өлкәһендә өҫтөнлөклө саралар планы сиктәрендә Азербайжан дәүләт телеграф агентлығы үткәрә (АзерТАдж).
Талаптар киләһесә: материалдар ҡыҫҡа, 2-3 биттән дә артыҡ булмаҫҡа тейеш, көн ҡаҙағына һуҡҡан темаларҙы сағылдырырға тейеш. Конкурсҡа эштәр рус телендә ҡабул ителә.
Конкурс эштәре БДБ-ның алдынғы мәғлүмәт агентлыҡтары хеҙмәткәрҙәренән торған халыҡ-ара жюри менән баһаланасаҡ. Жюри рәйесе – АзерТАдж агентлығының генераль директоры Аслан Асланов.
Конкурс һөҙөмтәләре буйынса еңеүселәр билдәләнәсәк. Беренсе урын өсөн – 1000 доллар, икенсе урынға – 500 доллар, өсөнсө урын өсөн – 300 доллар. Бынан тыш, өс дәртләндереү призы булдырыласаҡ.
Материалдар, мәҡәләләр, эсселар 15 ноябргә тиклем АзерТАдж:azertac@azdata.net адресы буйынса ҡабул ителә.
Конкурсҡа йомғаҡтар йыл аҙағында яһаласаҡ. Еңеүселәрҙе бүләкләү тантанаһы Баҡыла үтәсәк, тип хәбәр итә Рәсәйҙең Журналистар союзы сайты.


text:
20 ғинуар 2015 йыл, 11:53
ӨФӨ, 2015 йыл, 20 ғинуар. /«Башинформ» мәғлүмәт агентлығы, Эльмира Сабирова/. 29 ғинуарҙа Өфөлә Рәсәйҙең Олимпия комитеты әҙерләгән «Олимпия тәнәфестәре» проекты старт ала. Көндөҙгө сәғәт 2-лә Ленин һәм Пушкин урамдары киҫелешендәге скверҙа акция уҙа, уның барышында билдәле спортсылар — олимпия чемпиондары, Рәсәйҙең олимпия комитеты вәкилдәре, рәсми вәкилдәр, шулай уҡ бөтә теләүселәр махсус эшләнгән аппараттар һәм ябай физик күнекмәләр ярҙамында проектта ҡатнашыусы туғыҙ ҡала (Ҡазан Һамар, Мәскәү, Омск, Дондағы Ростов, Томск, Новосибирск, Екатеринбург, Санкт-Петербург) халҡы менән үҙҙәренең йылыһы менән уртаҡлаша ала, тип хәбәр иттеләр баш ҡала хакимиәтенең матбуғат хеҙмәтенән.
«Олимпия тәнәфестәре» проекты 2013 йылдың ноябрендә башланды.


text:
30 ғинуар 2015 йыл, 11:15
фото: www.ufacity.info
ӨФӨ, 2015 йыл, 30 ғинуар. /«Башинформ» мәғлүмәт агентлығы, Дмитрий Слезин/. Башҡортостандың баш ҡалаһы Рәсәй Олимпия комитетының «Олимпия тәнәфестәре» проектына ҡушылды.
«Олимпия тәнәфестәре» проекты 2013 йылдың ноябрендә Мәскәүҙә башланды: 30 тапҡыр сүкәйеп ултырғандарға метроға бушлай билет бирелде. Бер ай эсендә акцияла 11 меңдән ашыу кеше ҡатнашты.
Автоматтарҙың эшләү принцибы ябай. Әгәр ҡатнашыусы йылыһы менән уртаҡлашырға теләһә, уға экрандағы ун ҡаланың береһен һайлап, артабан 30 секунд буйына махсус платформала йүгерергә кәрәк. Йыйылған заряд илдең икенсе өлөшөндәге йылытыу аппаратының экранында күренәсәк. Шулай итеп, кеше үҙе генә йылынмай, ә йылыны башҡаларға ла тапшыра ала.
Өфө хакимиәтенән хәбәр итеүҙәренсә, 29 ғинуарҙа Ленин урамындағы скверҙа ошондай махсус автомат ҡуйылды. Тәүгеләрҙән булып уны бобслей буйынса XX Олимпия уйындарының көмөш призеры Алексей Селиверстов һынап ҡараны.
«Олимпия тәнәфестәре» проектының бурысы — кешеләрҙе спортҡа ылыҡтырыу. Милләттең сәләмәтлеге — үҫешеүсе йәмғиәттең төп өлөшө. Быға берҙәм көс менән генә ирешәсәкбеҙ, әммә һәр кем үҙенән башларға тейеш. Беҙҙең программа быға булышлыҡ итәсәк», — тип билдәләне Рәсәйҙең Олимпия комитеты Президенты Александр Жуков.
Өфөнән тыш, йылытыу автоматтары Һамар, Санкт-Петербург, Мәскәү, Ҡазан, Омск, Дондағы Ростов, Томск, Новосибирск һәм Екатеринбург ҡалаларында ҡуйылған.


text:
31 март 2009 йыл, 18:20
автор: Эльмира Сабирова
Профсоюздар йортонда "Башҡортостандың йыл уҡытыусыһы- 2009" конкурсына старт бирелде. Башҡортостандың бөтә ҡала һәм райондарынан тиерлек килгән 55 педагог республиканың иң яҡшы уҡытыусыһы исеме алыу өсөн көрәшәсәк.
Бынан тыш, йыллыҡ профессиональ смотр сиктәрендә уҡытыусыларҙың тағы ла ике ярышы: 32 кеше ҡатнашасаҡ "Йылдың татар теле һәм әҙәбиәте уҡытыусыһы" һәм 37 ҡатнашыусы көс һынашасаҡ "Йылдың рус теле һәм әҙәбиәте уҡытыусыһы" конкурстары үткәреләсәк.
Инновацион педагогик проект менән таныштырыу, коллектив визиткалар конкурсы, асыҡ дәрестәр һәм үҙ-үҙеңә анализ — былар беренсе тур һынауҙары.
Икенсе турға һәр конкурста ярым финалға сыҡҡан 15 кеше үтәсәк. Уларға оҫталыҡ кластары үткәреү, лекция менән сығыш яһау һәм дебаттарҙа ҡатнашыу бурысы ҡуйыла. Сараны ябыу һәм еңеүселәрҙе бүләкләү тантанаһы 7 апрелдә үткәреләсәк.


text:
10 август 2012 йыл, 11:30
автор: «Башинформ»
Урман ауылында хәрби келәттә боеприпастар шартлау һәм янғын һөҙөмтәһендә зыян күргән торлаҡ һәм мөлкәт өсөн халыҡҡа компенсация бүлеү тамамлана, тип хәбәр итә «Интерфакс-Поволжье» агентлығы, Иглин районы хакимиәтенә һылтанма яһап.
«Урман ауылынан 787 йорт хужаһы 10-40 мең һум күләмендә компенсация түләүҙәре аласаҡ. Түләүҙәр граждандар иҫәбенә 1 августан күсерелә башланы һәм бөгөнгө көнгә раҫланған исемлектә булған кешеләрҙең 99 процентына улар күсерелде», — тип аныҡлыҡ индерҙе район хакимиәте вәкиле.
Дөйөм алғанда, агентлыҡ менән әңгәмәләшеүсе һүҙҙәренсә, янғындан зыян күргән Урман ауылы халҡына компенсацияға республика бюджетынан 2012 йылда 10 миллион 624,2 мең һум аҡса бүленгән. Компенсация алыусылар исемлектәре зыян күргән граждандарҙың ғаризалары нигеҙендә төҙөлгән. Баһа ҡуйыусылар зыян күргән мөлкәт хаҡын билдәләп, был һөҙөмтәләр район хакимиәте ҡарамағында булдырылған махсус комиссия ултырышында тикшерелгән.
Алдан хәбәр ителеүенсә, ғәҙәттән тыш хәл эҙемтәләрен бөтөрөү менән бәйле сығымдарҙың бер өлөшөн ҡаплау маҡсатында 37 миллион һум аҡса бүленгәйне. Был сумманан средстволар бер тапҡыр финанс ярҙам күрһәтеүгә (һәр кешегә 10 мең һум), мөлкәтен өлөшләтә юғалтҡан ғаиләләргә финанс ярҙам күрһәтеүгә (һәр ғаилә ағзаһына 50 мең һум) һәм мөлкәтен тулыһынса юғалтҡан ғаиләләргә финанс ярҙам күрһәтеүгә (һәр ғаилә ағзаһына 100 мең һум) бүленде.
Бынан тыш, зыян күреүселәргә торлаҡ төҙөүгә сығымдарҙы ҡаплау өсөн 64,5 миллион һумға 53 торлаҡ сертификаты бирелде. Урман ауылында йәшәүсе 1165 кеше аҡсалата компенсация алды.


text:
19 март 2012 йыл, 10:04
автор: Любовь Колоколова
Башҡортостандың VII «Интурмаркет-2012» халыҡ-ара туристик күргәҙмәһендә тәҡдим ителгән экспозицияһы менән форумдың икенсе көнөндә Рәсәйҙең йәштәр сәйәсәте, спорт һәм туризм министры Виталий Мутко, министр урынбаҫары Надежда Назина, Туризм буйынса федераль агентлыҡ Александр Радьков һәм башҡа дәүләт власы органдары вәкилдәре ҡатнашты. Делегацияны Башҡортостан Республикаһының Эшҡыуарлыҡ һәм туризм буйынса дәүләт комитеты рәйесе Руслан Кинйәкәев ҡаршы алды.
«Интурмаркет-2012» күргәҙмәһе сиктәрендә беренсе бөтә Рәсәй йәмәғәт туристик ойошмалар съезы ойошторолдо, тип хәбәр итте «Башинформ» агентлығына дәүләт комитетының матбуғат секретары Лилиә Ғабрахимова. Унда Туризм буйынса федераль агентлыҡ етәксеһе Александр Радьков, Рәсәй туроператорҙары ассоциацияһының башҡарма директоры Майя Ломидзе, шулай уҡ халыҡ-ара һәм Рәсәй йәмәғәт туристик ойошмалары вәкилдәре ҡатнашты.
Башҡортостан исеменән съезда төбәктең Эшҡыуарлыҡ һәм туризм буйынса дәүләт комитеты, Башҡортостандың Туриндустрия союзы вәкилдәре, республиканың алдынғы туроператорҙары ҡатнашты.
Европала йәмәғәт ойошмаларының эш тәжрибәһе хаҡында Европа туристик ойошмалар ассоциацияһы етәксеһе Ник Гринфилд һөйләне. Рәсәй Туриндустрия союзы вице-президенты Сергей Корнеев коммерцияға ҡарамаған туристик ойошмаларҙың үҙ-ара килешеп эш итеү мөмкинлектәре һәм проблемалары, шулай уҡ туризм өлкәһендә дәүләт-шәхси партнерлыҡ тураһында һөйләне. Сергей Корнеев билдәләүенсә, Рәсәй Туриндустрия союзы төрлө дәүләт власы органдары менән хеҙмәттәшлек итә. Улар араһында: Ҡулланыусылар хоҡуҡтарын яҡлау һәм кеше именлеге өлкәһендә күҙәтеү буйынса федераль хеҙмәттең Башҡортостан буйынса идаралығы, Федераль суд приставтары хеҙмәте, Федераль миграция хеҙмәте, Эске эштәр министрлығы, федераль мәҙәниәт учреждениелары һәм башҡалар. Туристарҙың ялын тейешле кимәлдә ойоштороу маҡсатында, шулай уҡ был өлкәлә проблемалар килеп тыумаһын өсөн, туристар өсөн уңайлы шарттар булдырыу зарур, тип билдәләне үҙенең сығышында Сергей Корнеев.


text:
01 март 2012 йыл, 14:04
автор: Тимур Рәхмәтуллин
Бүздәк ауылының Физкультура-һауыҡтырыу комплексында «Сәләмәт тормош өсөн көрәш» акцияһы сиктәрендә милли көрәш буйынса район турниры үтте. Ярыштар милли спорт төрҙәрен популярлаштырыу һәм үҫтереү, Бүздәк районы йәштәре һәм үҫмерҙәре араһында физик культураны һәм спортты пропагандалау маҡсатында үткәрелде. Ойоштороусылар булып Бөтә донъя башҡорттары ҡоролтайы Башҡарма комитеты һәм Бүздәк районы хакимиәте сығыш яһаны.
Турнирҙа 1998-2000-се йылдарҙа тыуған 20-нән ашыу спортсы ҡатнашты. Ярыштар бер нисә ауырлыҡ категорияһы буйынса үткәрелде: 36, 40, 45, 50, 55 килограмға тиклем, 60 килограмм һәм унан ашыу.
Барлыҡ еңеүселәр почет грамоталары һәм миҙалдар менән бүләкләнде. Бынан тыш, Бөтә донъя башҡорттары ҡоролтайы Башҡарма комитеты исеменән Ҡаңны Төркәй ауылы урта мәктәбенә көрәш келәме тапшырылды.


text:
24 июнь 2014 йыл, 12:30
автор: Ғәлиә Нәбиева | фото: Олег Яровиков
— «Аҡбуҙат» ипподромы иҫ киткес. Ул Ирландия ипподромдары өсөн булған иң юғары талаптарға тап килә. Ҡыҙғанысҡа ҡаршы, бында аттарға ставкалар эшләп булмай. Ирландияла ставкалар – милли спорт, ваҡыт уҙғарыуҙың популяр төрө, — тип һөйләне «Аҡбуҙат» ипподромында булғандан һуң Ирландияның Рәсәйҙәге Ғәҙәттән тыш Тулы хоҡуҡлы Илсеһе Оун О’Лири.
Ирландия Республикаһы делегацияһы ипподромда торған аттарҙы ҡарап, малдарҙың сифатын һәм әҙерлеген баһаланы.
Европа иленең делегацияһы манежды, ат аҙбарын, ипподромдың бинаһын ҡараны. «Аҡбуҙат» директоры Руслан Ғиззәтуллин йүгерешеү юлы ҡапламының составы, дренаж системаһы тураһында ентекле һөйләне.
Үҙҙәренең уңыштарын бишбәйге буйынса балалар командаһы күрһәтте. Ҡыҙҙар конкурс буйынса ярыштарға әҙерләнде. Иппотерапия буйынса дәрестәр сит ил ҡунаҡтарында айырыуса ҡыҙыҡһыныу уятты. Илсе тәүге тапҡыр балаларҙы аттар ярҙамында дауалау тәжрибәһе менән танышты.
— Беҙҙе Өфөлә булған аттарҙы файҙаланыу терапияһы, айырыуса балалар церебраль фалижы менән ауырыған балаларҙы дауалау өсөн, мөмкинлектәр ныҡ хайран ҡалдырҙы. Бындай тәжрибәнең Ирландияла барлығын мин белмәйем, — тип билдәләне илсе.
Делегацияға башҡорт тоҡомло аттарҙың иң сағыу вәкилдәрен күрһәттеләр. «Был иҫ киткес аттар, Ирландияла коннемар аттары булараҡ билдәле, тоҡомдо хәтерләтә», тине илсе.
— Хеҙмәттәшлек өсөн күп мөмкинлектәр бар. Башҡортостан эксперттары Ирландияла булды, тәжрибәне өйрәнде, беҙҙең ипподромдарҙы күрҙе, — тип белдерҙе Оун О’Лири.


text:
Төнъяҡ амурҙары зәңгәр экрандарҙа
Яныбай Хамматовтың «Төнъяҡ амурҙары» романы экранға сығарыласаҡ. Башҡортостан киностудияһы ошо уңайҙан тарихи әҫәр буйынса әҙерләнгән тулы метражлы фильмға сценарий конкурсын иғлан итте.
Конкурстың маҡсаты – һәләтле авторҙарҙы асыҡлау, башҡорт әҙәбиәтенең алтын фондын экранлаштырыуға ҡыҙыҡһыныуҙы арттырыу. Ә Республиканың йәштәр сәйәсәте, спорт һәм туризм министрлығы Шәйхзада Бабич премияһына ижади эштәр ҡабул итә.
Шәйхзада Бабич исемендәге республика премияһы әҙәбиәт, сәнғәт һәм архитектура өлкәһендә ҙур ҡаҙаныштарға ирешкән һәләтле йәштәргә - рәссам, артист, яҙыусы, музыкант, режиссер, архитектор, дизайнерҙарға тапшырыла.
Авторҙар үҙ исеменән дә, биш кешелек ижади төркөм исеменән дә сығыш яһай ала. Бөтәһе 3 еңеүсе билдәләнәсәк, уларға 50шәр мең һумлыҡ премия ҡаралған.


text:
09 ноябрь 2015 йыл, 11:39
ӨФӨ, 2015 йыл, 9 ноябрь. /«Башинформ» мәғлүмәт агентлығы, Ләйлә Аралбаева/. Милләттәр эштәре буйынса федераль агентлыҡ һәм МуВоок электрон китапханаһы «Эксмо» нәшриәте һәм А.П Гайдар исемендәге үҙәк ҡала балалар китапханаһы ярҙамында «Рәсәй биттәре» проектын тормошҡа ашыра. Проект Халыҡтар берҙәмлеге көнөн байрам итеү сиктәрендә эшләй башланы һәм 30 октябрҙән 30 декабргә тиклем электрон китапханала бушлай хеҙмәттәр тәҡдим итә.
Ресурста балалар әҙәбиәте өлкәһендәге белгестәр һайлап алған 100 китап тупланған. Әҫәрҙәр Рәсәйҙең этномәҙәни күп төрлөлөгөн, тарихын һәм мәҙәниәтен сағылдыра. Исемлеккә географик, этнографик һәм тарихи очерктар, Рәсәй халыҡтары әкиәттәре, бөйөк ижадсыларҙың һәм ғалимдарҙың биографияһы, нәфис әҙәбиәт индерелгән. Проект, нигеҙҙә, уҡыусыларға һәм үҫмерҙәргә тәғәйенләнгән. Ресурста Өфө яҙыусылары Игорь Савельев һәм ғалим, журналист Эдуард Байковтың фәнни-популяр әҫәрҙәре бар.
«Рәсәй — донъялағы иң ҙур ил, күп милләтле дәүләт. Беҙҙә үҙенсәлекле тарихы, мәҙәниәте һәм ғөрөф-ғәҙәттәре булған 193 халыҡ вәкиле йәшәй. «Рәсәй биттәре» — илебеҙҙең ҡабатланмаҫ күп яҡлы мәҙәниәтенең сағыу биҙәге», — тип хәбәр иттеләр республиканың Матбуғат һәм киң мәғлүмәт саралары министрлығында.


text:
Популяр контр-страйк үҙенсәлеге граффити, улар оставлять үҙ тап карталарында, түлекте противников, һәм ҡайһы ваҡыт уларҙың забавлять, ине кире ҡайтарылды клапан өсөн контр-страйк: Глобаль Наступление. Булһа ла, киләһе версияһы уйындар был функция ине кереп бушлай булырға мөмкин отгонно, был при бар, бер нисә кәңәш. Улар билдәле һатыу өсөн хәҙер OPSkins.com
Киләһе контр-страйк кисектереп, оҫта башҡарыусы эйә инеү неограниченный һаны заряд – хәҙер улар ғына ала 50. Һуң, употребляются ғәйепләү ҡарары сығарыу, иң ҡиммәтле уйынсыға бүләк һатып алырға тура киләсәк яңы, булһынмы рәүешендә гәзит уйында рейтингы төшөү, тартмаларға граффити мөмкин булған һатып алынды, йәки шәхси алып граффити-се OPSkins аша йәки Стим Маркет.
Үткән версияһы контр-страйк булдырырға мөмкинлек бирә торған пользовательский граффити ниндәй алына һеҙ теләгән интернет-се (улар хатта мөмкин R-Номиналда һурәттәрҙе) йырлау был папка уйындар файлдар һәм вставить уны шунда. Атаһыҙ өҫтәргә анимацияһы т граффити ярҙамында .GIF-файл булараҡ сығанағын һурәттәре, әгәр серверы модераторы йәки уйынсыһы теләмәй, уларҙы күрергә, улар алыр ҙәргә был функци һәм элеккесә уйнай атаһыҙ.
Хәҙер, бар тибындағы ике модель граффити ҡарарға була: однодомные һәм төрлө төҫтәге. Беренсе һеҙ атаһыҙ итеп алырға ранжировать һәм юҡ-бар нәмә һуңғыһы булырға мөмкин алынды һатып алыу юлы менән тартмасы граффити. Бер генә табыш өлөшө граффити-се тартмасы һатыу тотоласаҡ берләшмәһе рәссамдар өсөн картина, тимәк, улар дауам итә эшләп алалар сығарырға, яңы эш киләсәктә. Икеһе лә тибындағы шулай уҡ модель булырға мөмкин породаны һәм һатыла на OPSkins йәки Паровой баҙары.
Дизайн граффити, нигеҙҙә, нигеҙендә элек булған конструкциялар наклейка, шуға күрә беҙ булдырабыҙ, тип фаразларға киләсәктә Клапан ала раската махсус турнир баҫма граффити. Байтаҡ ҡыҙыҡлы, бер үк актуаль моделдәрен граффити хәл ителмәгән эйә дизайн забвения Рассвет, ул булырға тейеш үҙгәртелде сәбәпле, авторлыҡ хоҡуҡтарын боҙоу; калырга был мөмкин кемдер ҙур ҡиммәтле спрей баҙарында киләсәктә.
chrome_2016-10-07_12-40-24
Һүрәте яҙылған Клапан
Уйынсылар ала йыһазландырырға, нисек кенә модель, улар шул тиклем тели, һәм улар ала переключаться улар араһында уйында, шуның өсөн ҡулланырға башҡа шаблон һәр спрей, хәйер, улар ғына белә расположить һәр бер тапҡыр раунд һәр йәки 45 секунд (ярашлы рәүештә, бейек тау башына менергә кәрәк наступит) һәм граффити дауам итәсәк ете минут обрабатываемых өҫтәге, әлегә ул да юҡҡа сыға. Мәғлүмәттәр буйынса клапаном: "Уйынсылары ҡулланырға ала, бер тапҡыр өсөн раунд граффити, йәки һәр 45 секунд, ярашлы рәүештә бынан ҡыҫҡараҡ. Үлтереү был раундта уйындар режимында мөмкинлек бирәсәк иң ҡиммәтле уйынсыға бүләк артыҡ ҡулланырға граффити".
Өҫкө карталарында, унда граффити ҡулланырға була отразиться алдан ҡарау граффити, ҡасан уйынсыһы омтыла уларға расположить. Әгәр өҫтәге түгел отражает алдан ҡарау булһа, актер алмай граффити уның өҫтөндә.


text:
23 декабрь 2009 йыл, 10:01
автор: Эльмира Сабирова
Рәсәйҙең бөтә төбәктәренән уҡыусылар ҡатнашасаҡ традицион президент шыршыһы 26 декабрҙә Дәүләт Кремль һарайында үтәсәк. Башҡортостандан байрамға 132 уҡыусы барасаҡ. Былар балалар йорттарында тәрбиәләнеүселәр, социаль яҡланмаған ғаиләләрҙән балалар, уҡыу алдынғылары, предмет олимпиадаларында, төбәк һәм дөйөм Рәсәй кимәлендәге ярыштарҙа, конкурстарҙа, фестивалдәрҙә еңеүселәр, призерҙар һәм лауреаттар. Шулай уҡ делегация составында – хәрби бурысын үтәгәндә һәләк булған хәрби хеҙмәткәрҙәр ғаиләләренән балалар.
Баш ҡалала балалар экскурсияла һәм “Измайлово” концерт комплексында үтәсәк “Бейеүсе фонтандар циркы” тамашаһында буласаҡ.
Дәүләт Кремль һарайында улар музыкаль-театрлаштырылған тамашаны ҡараясаҡ, ҙур уйын программаһында ҡатнашасаҡ. Кремль шыршыһы тураһында иҫтәлеккә һәр балаға бүләк-сувенир тапшырыласаҡ.
БР Мәғариф министрлығынан хәбәр итеүҙәренсә, был сара һигеҙенсе йыл рәттән үткәрелә. Был ваҡыт эсендә илдең төп шыршыһына республиканан 1000-дән ашыу бала барып ҡайтты.
Башҡортостан баш ҡалаһында ла Яңы йыл тамашалары башланды. Традиция буйынса уларҙы Конгресс-холда үткән Президент шыршыһы асты. 23 һәм 24 декабрҙә ошонда уҡ аҙ тәьмин ителгән һәм күп балалы ғаиләләрҙән балаларға , шулай уҡ балалар йорттарында һәм социаль приюттарҙа тәрбиәләнеүселәргә әкиәт күрһәтеләсәк.


text:
15 ғинуар 2013 йыл, 12:31
автор: Арина Рәхимҡолова
РФ Дәүләт Думаһы депутаты Рафаэль Мәрҙәншин яңыраҡ ҡабул ителгән «Кешенең төп хоҡуҡтарын һәм иректәрен, Рәсәй Федерацияһы граждандарының хоҡуҡтарын һәм иректәрен боҙоуға ҡатнашлығы булған кешеләргә ҡарата саралар тураһында»ғы законға, икенсе төрлө әйткәндә, «Дима Яковлев законы»на комментарий бирҙе.
— Рәсәйҙән уллыҡҡа алынған һәм сит илгә сығарылған балалар Америка Ҡушма Штаттарында законға ҡаршы эш итеүҙәргә йыш дусар була башланы һәм Рәсәй властары тейешле саралар күрергә мәжбүр булды, — тине депутат. – Һөҙөмтәлә «Дима Яковлев законы» булдырылды. Сөнки беҙҙең илдәр араһындағы ғәмәлдәге килешеү Рәсәй балалары хоҡуҡтарын тулыһынса яҡламай.
Кемгәлер был сара үтә ҡаты тойолһа ла, Рәсәй Федерацияһының йәш граждандары мәнфәғәттәрен яҡлау өсөн ул кәрәк булды. Сөнки Америкала тәрбиәгә алынған балаға ҡаты ҡағылған йәки уның һәләк булыуында ғәйепле булған ата-әсәләр йыш ҡына язаһыҙ ҡала. Ә беҙҙең тейешле хеҙмәттәрҙең тәрбиәгә алынған баланың ниндәй шарттарҙа үҫеүенә һәм тәрбиәләнеүенә контроллек итеү хоҡуҡтары юҡ ине, шулай уҡ баланы Рәсәйгә кире ҡайтарыу мөмкинлеге лә булманы. Һуңғы ваҡытта Америка ғаиләләрендә балаларға ҡарата ҡаты ҡағылыу осраҡтары киң йәмәғәтселеккә мәғлүм була башланы. Ә күпме бындай хәүефле осраҡ билдәһеҙ көйө ҡала? Америка үҙ позицияһын үҙгәртмәйенсә тороп, уллыҡҡа алыуҙы тыйыу нигеҙле тип һаналасаҡ.
Рафаэль Мәрҙәншин билдәләүенсә, әлеге законды ҡабул итеү менән генә килеп тыуған хәлде төҙәтеп булмай.
— Халыҡ-ара уллыҡҡа алыу – мәжбүри рәүештә етем балалар мәсьәләһен хәл итеү формаһы. Әлеге проблема – ил эсендә уллыҡҡа алыу институтының үҫешмәгән булыуы һөҙөмтәһе. Шуға күрә бындай балалар, шул иҫәптән инвалид балалар тәү сиратта Рәсәй ғаиләләренә тәрбиәгә бирелһен өсөн, илдә тейешле шарттар булдырыу зарур. Бының өсөн баланы уллыҡҡа алырға теләгән ата-әсәләр өсөн бюрократик ҡаршылыҡтарҙы бөтөрөргә һәм уларға дәүләт тарафынан матди ярҙам күрһәтергә кәрәк, — тип иҫәпләй депутат.


text:
28 декабрь 2012 йыл, 12:09
автор: Арина Рәхимҡолова | фото: Евгений Рәхимҡолов
Өфөнөң Дим районында Ухтомский, Дағстан һәм Магистраль урамдары менән сикләнгән территорияла заманса микрорайон төҙөлә башлаясаҡ. Был территорияны планлаштырыу һәм межалау проекты буйынса йәмәғәт тыңлауҙарын Өфө ҡала Советы депутаттары үткәрҙе.
Тыңлауҙарҙа микрорайонда йәшәгән 80-дән ашыу кеше ҡатнашты. Сығыш яһаусылар проектҡа ыңғай баһа бирҙе.
Кварталды үҙләштереү торлаҡ төҙөлөшөн генә түгел, инфраструктураны үҫтереүҙе лә күҙ уңында тота. Бала баҡсаларында урынар етешмәү, үҫешкән инфраструктураның булмауы бөгөн был территорияның төп проблемаһы булып тора. Кварталда почта бүлексәһе, банктар, көнкүреш хеҙмәтләндереү предприятиелары юҡ. Шулай уҡ машина ҡуйыу урындары етешмәй.
Проекттың баш архитекторы, «Башпроект» яуаплылығы сикләнгән йәмғиәте вәкиле Ирина Свитская һүҙҙәренсә, барлыҡ был мәсьәләләр кварталды үҙләштереү барышында хәл ителәсәк. Барактар, ике ҡатлы йорттар һәм иҫке гараждар һүтеләсәк, уларҙың урынында 9-16 ҡатлы йорттар, 140 һәм 180 урынлыҡ ике бала баҡсаһы, 1200 кешегә иҫәпләнгән мәктәп һәм спорт үҙәге ҡалҡып сығасаҡ. Микрорайонда яңы балалар майҙансыҡтары булдырыласаҡ.
Шулай уҡ микрорайонда банк, почта бүлексәһе, магазиндар, көнкүреш хеҙмәтләндереү предприятиеларын булдырыу планлаштырыла. Бынан тыш, квартал территорияһында 350 машинаға иҫәпләнгән күп ҡатлы машиналар ҡуйыу урыны төҙөләсәк, йәнә 400 машинаны ер өҫтөндәге парковкалау урындарына ҡуйып буласаҡ, тип хәбәр иттеләр Өфө ҡала Советының матбуғат хеҙмәтенән.


text:
23 октябрь 2012 йыл, 17:09
автор: «Башинформ» | Александра Оганян фотолары
Мәскәү милләттәр йортонда Башҡортостан Республикаһы көнөнә арналған концерт үтте. Байрам Башҡортостан Республикаһының Рәсәй Федерацияһы Президенты янындағы Тулы хоҡуҡлы вәкиллеге ярҙамында Мәскәүҙәге «Башҡортостан яҡташтар берлеге» төбәк йәмәғәт ойошмаһы менән ойошторолдо.
Сарала сәләмләү һүҙе менән Башҡортостандың Мәскәүҙәге яҡташтар берлеге етәксеһе, Социалистик Хеҙмәт Геройы Тәлғәт Хурамшин, Башҡортостан Республикаһының Тулы хоҡуҡлы вәкиле урынбаҫары Шамил Тикеев, Мәскәү милләттәр йорто директоры урынбаҫары Александр Пономарь сығыш яһаны, тип хәбәр иттеләр Башҡортостан Республикаһының Мәскәүҙәге Тулы хоҡуҡлы вәкиллегенән.
Артабан Мәскәүҙә уҡыған студенттарға уҡыуҙа һәм фәнни-тикшеренеү эшмәкәрлегендә күрһәткән ҡаҙаныштары өсөн Башҡортостан Республикаһы Президенты стипендиаттары дипломдарын тапшырыу тантанаһы үтте. Улар араһында – Эльвина Кәлимуллина, Гөлфиә Ҡылысова, Гүзәл Хәмиҙуллина.
Кисәнең музыкаль өлөшөн һигеҙ йәшлек пианиносы Арыҫлан Мөхәмәтғәлиев асып ебәрҙе. Спиваков исемендәге Халыҡ-ара хәйриә фонды стипендиаты быйыл Ф.Шопен исемендәге Мәскәү музыка мәктәбенә уҡырға ингән.
Концертта күп йылдар эсендә тәүге тапҡыр Башҡортостан яҡташтар берлегенең үҙешмәкәр коллективтары сығыш яһаны. Улар иҫәбендә – Нәзирә Байегетова етәкселегендәге «Алтынай» халыҡ бейеүҙәре ансамбле. Шулай уҡ Мәскәүҙең юғары уҡыу йорттарында белем алған егеттәр берләшеп, ҡурайҙа уйнарға өйрәнгән. Концертта улар ҙа сығыш яһаны.
Сараны Рәсәйҙең атҡаҙанған артисы, Башҡортостандың халыҡ артисы Нәзифә Ҡадырова, йәш, әммә популярлыҡ яулап өлгөргән йырсы Рэдик Ефремов дауам итте.
Концерттан бер көн алда Башҡортостан Республикаһының Тулы хоҡуҡлы вәкиллегендә тантаналы сара үтте, унда Рәсәй Президенты Хакимиәтенән почетлы ҡунаҡтар, Сыуашстан Республикаһы, Ингушетия, Татарстандан вәкилдәр, шулай уҡ Бөйөк Ватан һуғышы һәм хеҙмәт ветерандары, Башҡортостан яҡташтар берлеге ағзалары ҡатнашты.


text:
Франция
Франция (франц. France [fʁɑ̃s]), рәсми атамаһы — Франция республикаһы (франц. République française [ʁepyblik fʁɑ̃sɛz]) — Көнбайыш Европала урынлашҡан дәүләт. Баш ҡалаһы — Париж ҡалаһы. Ил исеме боронғо алман (герман) ҡәбиләһе франктар исеменән килә.
Франция халҡының һаны — 65,4 млн кеше (2010 йылдың ғинуарына торошло), уларҙың 90 проценты Франция граждандары. Ҡанун сығарыу органы — ике палаталы парламент. Административ яҡтан 26 төбәккә бүленә.
Европа берлеге һәм НАТО ағзаһы булып тора.
Йөкмәткеһе
Тарихы[үҙгәртергә | вики-тексты үҙгәртергә]
Боронғо Рим ваҡытында Франция империяның провинцияһы — Галлия. Рим хоҡуғы эшләй.
476 йылда Көнсығыш Рим Империяһы юҡҡа сыға, Францияны варвар герман ырыуҙары баҫа. Территорияһында Бургунд һәм Вестгот герман батшалыҡтары ойошторола. Рим хоҡуғы эшләй.
506 йылда Аларих II Вестготтарҙың рим хоҡуғын сығара.
V—VI быуаттарҙа Францияның төньяғына франк ырыуҙары килә. Салик ябай хоҡуғы рим хоҡуғын алмаштыра.
Бөйөк Карл етәкселегендә франктар дәүләте иң юғары үҫеш нөктәһенә етә.
XVII—XX быуаттарҙа Франция колониаль империяға әүерелә.
Хәҙерге Марокко, Алжир, Тунис, Сенегал, Мавритания, Судан, Нигер, Гвинея, Кот-д’Ивуар,Габон, Конго, Уганда, Камерун, Того, Сомали — эллекке француз колониялары.
Хоҡуҡ тарихы[үҙгәртергә | вики-тексты үҙгәртергә]
1789 — Кеше һәм Граждан Хоҡуҡтары Декларацияһын ҡабул итеү.
1790 йыл — Францияла Суд власы ойоштороу тураһында Закон сыға.
1810 — Енәйәт Кодексын ҡабул итеү
Географик урыны[үҙгәртергә | вики-тексты үҙгәртергә]
Францияның күпселек өлөшө Көнбайыш Европаға ҡарай. Ҡоро ер буйынса ул төньяҡ-көнсығышта Бельгия, Люксембург һәм Германия менән, көнсығышта Германия һәм Швейцария менән, көньяҡ-көнсығышта Монако һәм Италия менән, көньяк-көнбайышта Испания һәм Андорра менән сиктәш. Көнбайышта һәм төньяҡта ил территорияһы Атлантик океан (Бискай ҡултығы һәм Ла-Манш боғаҙы), көньякта Урта диңгеҙ тарафынан йыуыла.
Шулай уҡ дәүләт составына Урта диңгеҙҙә урынлашҡан Корсика утрауы һәм егерменән артыҡ департаменттар һәм буйһонған биләмәләр инә.
Илдең дөйөм майҙаны 547 мең км² (буйһонған территориялар менән 643,4 мең кв. км). Был Европа берлегенә ингән иң ҙур дәүләт.
Иҡдисады[үҙгәртергә | вики-тексты үҙгәртергә]
Халҡы[үҙгәртергә | вики-тексты үҙгәртергә]
Мәҙәниәте[үҙгәртергә | вики-тексты үҙгәртергә]
Климат[үҙгәртергә | вики-тексты үҙгәртергә]
Францияның ҡитға өлөшөндә климат уртаса диңгеҙле, көньяҡта субтропик. Йәй көндәре ғәҙәттә эҫе һәм ҡоро, июль айында уртаса температура + 23-25 градус тәшкил итә, ғинуар айында иһә уртаса температура + 7-8. Ҡыш көндәре өсөн ямғырҙар тәбиғи хәл.
Яуым-төшөм күләме яҡынса 600—1000 мм. Таулы райондарҙа был күрһәткес 2000 мм-ҙан да юғарыраҡ булырға мөмкин.
Хәрби көстәре[үҙгәртергә | вики-тексты үҙгәртергә]
Иҫкәрмәләр[үҙгәртергә | вики-тексты үҙгәртергә]
- Һанлы исемлектең бер юлы


text:
08 февраль 2012 йыл, 14:05
автор: Эльмира Сабирова
Өфөнөң Киров районында М.Аҡмулла исемендәге Башҡорт дәүләт педагогия университеты көндәре үтә. Сара сиктәрендә университет вәкилдәре уҡытыусылар, уҡыусылар һәм уларҙың ата-әсәләре менән осраша. Социаль әһәмиәтле квалификациялы методик һәм дидактик эште педагогия университеты уҡытыусылары – фән кандидаттары һәм докторҙары алып бара.
Вуздың матбуғат үҙәгенән хәбәр итеүҙәренсә, был – социаль акция, сөнки уҡытыусылар һәм уҡыусылар өсөн дәрестәр, берҙәм дәүләт имтиханына һәм дәүләт (йомғаҡлау) аттестацияһына әҙерлек, юғары уҡыу йортона уҡырға инеү мәсьәләләре буйынса квалификациялы консультациялар бушлай үткәрелә.


text:
07 февраль 2013 йыл, 11:06
автор: Алик Шакиров
Татар телендә сыҡҡан «Кызыл таң» гәзите ағымдағы йылдың мартында үҙенең 95 йыллыҡ юбилейын билдәләй. Был мөһим ваҡиға алдынан баҫма редакцияһы үҙенә бүләк яһарға булды – Өфө полиграфия комбинатында гәзиттең фотоальбомы баҫтырылды. Уны төҙөүсе авторҙар – филология фәндәре кандидаты, БР атҡаҙанған матбуғат һәм киң мәғлүмәт хеҙмәткәре, «Кызыл таң» гәзитенең баш мөхәррире Фаил Фәтхетдинов һәм уның урынбаҫары, БР атҡаҙанған мәҙәниәт хеҙмәткәре, Ш.Хоҙайбирҙин исемендәге премия лауреаты Фәрит Фәтҡуллин.
Яңы баҫмала 500-ҙән ашыу фотоһүрәт урынлаштырылған. Уларҙа республиканың сараларға бай тормошо, редакция колективының ижади хеҙмәте сағылдырылған. Шулай уҡ фотоальбомда үткән быуаттың 80-90-сы йылдарында редакцияла эшләгән тәүге мөхәррирҙәрҙең фотоһүрәттәре урын алған. Фотоларҙың күпселеге легендар фотохәбәрсе, Бөйөк Ватан һуғышы ветераны, РСФСР-ҙың атҡаҙанған мәҙәниәт хеҙмәткәре Әғләм Зараев менән эшләнгән. Яңы баҫмала «Кызыл таң» гәзитенең 90 йыллығына арналған фотоһүрәттәр ҙә бар.
Республика гәзите байтаҡ акциялар үткәрә. Уларҙың береһе һуңғы бер йыл дауамында Өфөнөң «Нур» татар театрында тормошҡа ашырыла. «Кызыл таң»дың йырлы кистәре» исемле проект гәзит уҡыусылар, Өфө халҡы араһында ҙур популярлыҡ яуланы. Проект сиктәрендә Тәтешле, Баҡалы, Илеш, Дүртөйлө, Борай райондары концерт менән сығыш яһаны. Был сараларҙан фотолар шулай уҡ яңы фотоальбомда урынлаштырылған.
Үҙенең 95 йыллыҡ юбилейын республика гәзите 23 мартта «Нефтсе» мәҙәниәт һарайында билдәләйәсәк. Редакция коллективы сараға үҙенең әүҙем уҡыусыларын, авторҙарын, ҙур ҡунаҡтарҙы, шулай уҡ Татарстандан дуҫтарын саҡыра.


text:
06 май 2016 йыл, 10:12
фото: Олег Яровиков
ӨФӨ, 2016 йыл, 6 май. /«Башинформ» мәғлүмәт агентлығы, Александр Смирнов/. 5 майҙа Өфөләге Конгресс-холда «Хоккей беҙҙең йөрәктәрҙә» спорт байрамы сиктәрендә Башҡортостан Хөкүмәте, Континенталь хоккей лигаһы һәм «Салауат Юлаев» хоккей клубы араһында 2017 йылда Континенталь хоккей лигаһының Йондоҙҙар матчын Өфөлә уҙғарыу тураһындағы килешеүгә ҡул ҡуйылды.
Документҡа Башҡортостан Башлығы Рөстәм Хәмитов, Континенталь хоккей лигаһы президенты Дмитрий Чернышенко һәм «Салауат Юлаев» хоккей клубының генераль директоры Валерий Нургутдинов ҡул ҡуйҙы.
Республикала хоккейға ҙур иғтибар бирелә, тип билдәләне Дмитрий Чернышенко. «Салауат Юлаев»тың Континенталь хоккей лигаһында бронза, «Ағиҙел» ҡатын-ҡыҙҙар командаһының Ҡатын-ҡыҙҙар хоккей лигаһы чемпионатында көмөш миҙал яулауҙары һәм «Таусы»ның (Учалы) Йәштәр хоккей лигаһы беренселегендә еңеүе быға миҫал булып тора.
– Республикағыҙҙа хоккей менән шөғөлләнеү өсөн яҡшы шарттар булдырылыуы бына шундай ҡаҙаныштарға килтерҙе. Төбәк һәм ҡала етәкселегенең сәйәсәте сәләмәт йәшәү рәүешенә генә түгел, беҙҙең яратҡан спорт төрө – хоккейҙы үҫтереүгә лә йүнәлтелгән, – тине Континенталь хоккей лигаһы президенты. – Шуға күрә киләһе миҙгелдең иң ҙур ваҡиғаһы – Континенталь хоккей лигаһының Йондоҙҙар матчы тап Өфөлә үтһен өсөн күп кандидаттар араһынан һайлап алыу еңел булды.
– Беҙ – хоккей республикаһы. Был йәһәттән яҡшы уңыштарыбыҙ бар. Башҡорт хоккейы һәр саҡ көслө, ҡеүәтле, ҡыҙыҡлы буласаҡ, – тип билдәләне Рөстәм Хәмитов. – Йондоҙҙар матчы 2017 йылдың ғинуарында Өфөлә уҙа.
Йыл һайын КХЛ чемпионатында сығыш яһаған һәм көйәрмәндәр, журналистар һәм лига етәкселеге тарафынан һайланған иң яҡшы уйынсылар ҡатнашлығында Континенталь хоккей лигаһының Йондоҙҙар матчы ойошторола. Туғыҙынсы Йондоҙҙар матчын 2017 йылдың ғинуар айында «Өфө-Арена» спорт аренаһында үткәреү күҙаллана.
Астана, Владивосток, Тольятти ҡалаларынан килгән ғаризаларҙы, КХЛ-дың рәсми сайтында көйәрмәндәрҙең тауыш биреү һөҙөмтәләрен ҡарағандан һуң, Өфөгә Континенталь хоккей лигаһының Йондоҙҙар матчын уҙғарыу хоҡуғы биреү тураһында ҡарар ҡабул ителде.


text:
12 октябрь 2010 йыл, 13:43
автор: Ғәлиә Нәбиева
Барнаулда сентябрҙә уҙған «Себер һөт сәнәғәте» VII Махсус конгресында Бәләбәй һөт комбинатының сыр өсөн ҡоро эремсеге профессиональ һөт продукттары смотр-конкурсы Гран-прийын яулағайны.
Яңы эремсектең сифаты сираттағы тапҡыр раҫланды – «Алтын көҙ–2010» күргәҙмәһенең Алтын миҙалы.
Предприятиенан хәбәр итеүҙәренсә, был эремсекте комбинат 2010 йылдың июненән сығара. Йәй башында заманса нанофильтрация технологияларын ҡулланып, эремсек етештереү буйынса яңы линия файҙаланыуға тапшырыла, ул бөгөнгө көндә сыр етештереүҙең өҫтәмә продуктын утилләштереүҙең иң һөҙөмтәле ысулы булып тора.
Алынған продукт ҡәҙимге ҡоро эремсектән, ҡоро һөт тәме кеүегерәк, шәрбәт тәм менән айырылып тора. Бөгөн үк ул юғары сифатлы продукт булараҡ баһалана, быны тәүге алынған наградалар ҙа раҫлай.


text:
Хъырымаг-тæтæйраг æвзаг
Хъырымаг-тæтæйраг æвзаг (Qırımtatar tili, Къырымтатар тили) кæнæ хъырымаг æвзаг (Qırım tili, Къырым тили) у Хъырымы тæтæйрæгты æвзаг, хауы тюркаг æвзæгтæм.
Ныры официалон фыссынал у латинаг алфавиты бындурыл, туркаг фыссынады æнгас.
Хъырымаг-тæтæйраг æвзагыл дзурынц 250 мин адæймаджы бæрцы Хъырымы. Æндæр регионты цы дзурджытæ цæрынц, уыдоны нымæц бæлвырд зындгонд нæу.
Æвзаджы ис æртæ диалекты: хуссар былгæроны диалект, быдыры диалект æмæ астæуккаг диалект. Хъырымы тæтæйрæгты фылдæр хай дзурынц астæуккаг диалектыл, уый у литературон нормæйы бындур.


text:
13 ноябрь 2009 йыл, 16:24
автор: Евгений Рәхимҡолов
Рәсәй Президенты Дмитрий Медведевтың Федераль Йыйылышҡа йыллыҡ Мөрәжәғәтнамәһендә ҡуҙғатылған мәсьәләләрҙе Дәүләт Думаһы депутаты Ринат Сәғитов бик мөһим тип атаны.
— Президент күтәргән беренсе шундай мәсьәлә — ғаиләне һәм граждандарыбыҙҙың һаулығын һаҡлау, — тине депутат. – Дмитрий Медведевтың был йүнәлештәге эште өҫтөнлөклө йүнәлештәр иҫәбенә индереүе бик мөһим. Ысынлап та, илдәге демографик хәлгә ҡарағанда, халҡыбыҙҙың һаулығы проблемаһы бик етди иғтибар һәм оператив хәл итеүҙе талап итә.
Мин Дмитрий Медведевтың кисекмәҫтән мәктәптәребеҙҙе яңыртыу буйынса саралар күрергә кәрәклеге тураһындағы фекере менән килешәм. Президенттың торлаҡ проблемаларын хәл итергә ынтылышы оҡшай. Бигерәк тә уның хәрби хеҙмәткәрҙәрҙе торлаҡ менән тәьмин итергә кәрәклеген аңлауы ҡыуандыра. Илдәге бөтә ҡыйынлыҡтарға ҡарамаҫтан, дәүләттең Ватанды һаҡлаусы кешеләр алдында үҙенә алған йөкләмәләрҙе үтәргә тырышыуы мөһим.
Президент туранан-тура Дәүләт Думаһына ҡағылған мәсьәләләрҙе лә күтәрҙе. Былар – закондарға үҙгәрештәр индереү кәрәклеге. Һалымдарҙы кәметеү тураһындағы мәсьәлә лә актуаль.
Мин был Мөрәжәғәтнамәлә Президенттың РФ Хөкүмәте һәм тотош ил алдына ҡуйған бөтә бурыстары үтәлергә тейеш тип иҫәпләйем. Һәм шулай буласағына ышанам да.


text:
06 март 2015 йыл, 17:38
ӨФӨ, 2015 йыл, 6 март. /«Башинформ» мәғлүмәт агентлығы, Ғәлиә Нәбиева/. Дәүләт Думаһының һаулыҡ һаҡлау комитеты ағзаһы Сәлиә Мырҙабаева ойошмаларҙы дәүләт милкенә күсергәндән һуң мөлкәткә һалым түләүгә бәйле дауалау учреждениеларына һалымдың артыуына борсола.
Депутат һүҙҙәренсә, элегерәк улар «Рәсәй Федерацияһында урындағы үҙидаралыҡты ойоштороуҙың дөйөм принциптары тураһында» 131-се Федераль закон менән билдәләнгән вәкәләттәр нигеҙендә мөлкәткә һалым льготаларын алыу мөмкинлегенә эйә ине.
2013 йылдың 1 ғинуарынан ошо хоҡуҡи норма көсөн юғалтты. Хәҙерге көндә медицина ойошмаларының милеккә һалым льготалары юҡ. Депутат фекеренсә, бындай хәл медицина ярҙамының сифатына һәм күләменә йоғонто яһай һәм тикшереүҙе талап итә.
Дәүләт Думаһындағы «хөкүмәт сәғәте» барышында Рәсәйҙең һаулыҡ һаҡлау министры Вероника Скворцова Рәсәй Федерацияһының Һалым кодексына ярашлы медицина ойошмаларына һалым һалыу төбәк вәкәләттәре ҡарамағында хәл ителә тип аңлатма бирҙе.
Республиканың бөтә муниципаль һаулыҡ һаҡлау учреждениеларының да дәүләт милкенә күсерелеүен иҫәпкә алып, депутат медицина ойошмаларына һалымды төбәк кимәлендә билдәләү хаҡындағы мәсьәләне хәл итеү өсөн Башҡортостан Хөкүмәтенә һәм Дәүләт Йыйылышына мөрәжәғәт итте.
— Медицина учреждениеларына һалымды кәметеү республикала йәшәүселәргә сифатлы медицина ярҙамы күрһәтергә мөмкинлек бирәсәк, — тип билдәләне Сәлиә Мырҙабаева.


text:
06 апрель 2010 йыл, 13:08
автор: Дмитрий Слезин
6 — 8 апрелдә Өфөлә, «Нефтселәр» мәҙәниәт һарайында, юбилейлы X «Туризм. Спорт. Ял. Рәсәй шифаханалары» төбәк-ара махсуслаштырылған күргәҙмәһе асылды.
Күргәҙмәне БР Йәштәр сәйәсәте, спорт һәм туризм министрлығы ярҙамында, республиканың Һаулыҡ һаҡлау министрлығы, Сауҙа-сәнәғәт палатаһы һәм Башҡорт дәүләт медицина университетының Тергеҙеү медицинаһы һәм курортология фәнни-тикшеренеү институты ҡатнашлығында «БашЭКСПО» күргәҙмә үҙәге ойошторҙо.
Күргәҙмәне асыу тантанаһында БР Йәштәр сәйәсәте, спорт һәм туризм министры Александр Никерин, БР Иҡтисади үҫеш министры, ойоштороу комитеты рәйесе Евгений Евтушенко, БР Хөкүмәт Аппараты һәм БР Сауҙа-сәнәғәт палатаһы вәкилдәре булды.
Күргәҙмә эшендә Башҡортостан райондарынан һәм Рәсәй төбәктәренән 140-тан ашыу вәкил ҡатнаша. Тәүге тапҡыр бында БР Мәғариф министрлығы һәм республиканың Һөнәрселек палатаһы стендтары ҡуйылған.
Александр Никерин күргәҙмәлә ҡатнашыусыларҙы һәм ҡунаҡтарҙы тәбрикләне:
— Юбилейлы X «Туризм. Спорт. Ял. Рәсәй шифаханалары» төбәк-ара махсуслаштырылған күргәҙмәһен үткәреү беҙгә яуаплылыҡ өҫтәй. Был сарала Швейцария, Ҡытай, Германия, Украина кеүек сит илдәрҙән ҡунаҡтар ҡатнашыуын оло ҡыуаныс менән билдәләйем.
Туриндустрияға республикала етди иғтибар бирелә, — тип дауам итте һүҙен Никерин. — БР Президентының БР Дәүләт Йыйылышы – Ҡоролтайға Мөрәжәғәтнамәһендә туриндустрияның республиканың именлеге һәм иҡтисади үҫеш нигеҙе булыуы һыҙыҡ өҫтөнә алына.
Башҡортостан Республикаһы күргәҙмәлә ҡуйылған инновацион идеялары һәм проекттары менән ғорурлана. Улар Башҡортостан Республикаһы турнавигаторҙары һәм туркемпингылар. Тағы бер тапҡыр билдәләргә теләйем, БР Хөкүмәте менән Бөрйән районында туркемпинг пилот проектын бойомға ашырыу тураһында ҡарар ҡабул ителгән. Киләсәк тап ошо проекттарҙа.
Александр Павлович туристик тармаҡтың республика халҡы өсөн әһәмиәтен билдәләне:
— Башҡортостанда 600 меңдән ашыу кеше һауыҡтырыу туризмының төрлө формалары менән шөғөлләнә. Һәм бөгөнгө көндә Башҡортостанда булдырылған курорт-һауыҡтырыу системаһы тәү сиратта республика халҡын һәм Рәсәй Федерацияһы халҡын сәләмәтләндереүгә йүнәлтелгән. Беҙҙең республиканы Рәсәй һәм халыҡ-ара кимәлдә Уралдың һәм бөтә Рәсәйҙең иң матур төбәктәренең береһе тип баһалайбыҙ.
— Республикала туризмдың нисек үҫешеүе хаҡында ҡунаҡтарыбыҙға ҙур ҡәнәғәтлек менән һөйләйәсәкбеҙ, – тип йомғаҡланы сығышын Александр Никерин.
Йылы һүҙҙәре менән ҡунаҡтарҙы һәм ҡатнашыусыларҙы Евгений Евтушенко ла сәләмләне.
— Республиканың ҙур туристик потенциалы бар, Башҡортостан Республикаһы Хөкүмәте был иҡтисади эшмәкәрлеккә осраҡлы ғына иғтибар бирмәй.
Ошо арала БР Хөкүмәте Туризм үҫеше буйынса ведомство-ара комиссия ойоштороу тураһында ҡарарға ҡул ҡуйҙы, уны БР Хөкүмәте Премьер-министры Раил Сәлих улы Сарбаев етәкләйәсәк. Иҡтисад тармағына был иң юғары кимәлдә иғтибар бирелеүе тураһында һөйләй. Күргәҙмәлә ҡатнашыусыларҙың барыһына ла яңы емешле контакттар, яңы клиенттар табыуын теләйем.
Юбилейлы X «Туризм. Спорт. Ял. Рәсәй шифаханалары» төбәк-ара махсуслаштырылған күргәҙмәһе Өфөлә 6-8 апрелдә үтә.
Ҡунаҡтарҙы бай эш программаһы, ғилми-ғәмәли семинарҙар, “түңәрәк өҫтәлдәр”, форумдар көтә.


text:
07 апрель 2010 йыл, 9:39
автор: Эльвира Латипова
Бөгөн, 7 апрелдә, Башҡортостанға Чехияның финанс министры Эдуард Янота етәкселегендә Чехия Республикаһы делегацияһы килеүе көтөлә.
Программаға ярашлы, 8 апрелдә делегация ағзаларының БР Хөкүмәте Премьер-министры Раил Сарбаев менән рәсми осрашыуы планлаштырылған. Шул уҡ көндө БР Ауыл хужалығы министрлығында Чехия һәм Башҡортостан эшлекле даирәләре вәкилдәренең бизнес-осрашыуы үткәреләсәк һәм һөйләшеүҙәр алып барыласаҡ. Ҡунаҡтар шулай уҡ православие ғибәҙәтханаһына һәм Рәсәй Фәндәр академияһы Өфө ғилми үҙәге Этнографик тикшеренеүҙәр үҙәгенең Археология һәм этнография музейына барырға ниәтләй.
Йома көндө Чехия Республикаһы менән Башҡортостан Республикаһы араһында Сауҙа-иҡтисади, фәнни-техник һәм мәҙәни хеҙмәттәшлек буйынса эшсе төркөмдөң ултырышы үткәреләсәк. Көндөң икенсе яртыһында ҡунаҡтар «Аллоплант» Бөтә Рәсәй күҙ һәм пластик хирургия үҙәгенә барасаҡ, бында уның генераль директоры Эрнст Мулдашев менән осрашасаҡ.
Шәмбе – сәфәрҙең һуңғы көнөндә –Чехия Республикаһы делегацияһының БР Хөкүмәте Премьер-министрының беренсе урынбаҫары, финанс министры Айрат Ғәскәров менән осрашыуы планлаштырылған. Шунан һуң БР Торлаҡ-коммуналь хужалыҡ министрлығы линияһы буйынса ҡайһы бер инвестицион проекттарҙы тормошҡа ашырыу буйынса эш кәңәшмәһе үткәреләсәк.


text:
8-се март алдынан Азатлыҡ радиоһы хәбәрсеһе Башҡортостан ҡатын-ҡыҙҙар берлеге етәксеһе Рәшиҙә Солтанованан байрам кәйефе һәм ҡатын-ҡыҙҙар алдындағы мөһим мәсьәләләр хаҡында фекерҙәре менән ҡыҙыҡһынды. Рәшиҙә Искәндәр ҡыҙы 8-се мартта ғына түгел, башҡа көндәрҙә лә көслө зат гүзәл затты яратырға тейеш, ҡатын-ҡыҙҙар һөйөүгә күмелеп, шул уҡ ваҡытта үҙ ҡәҙерҙәрен белеп йәшәргә тейеш тигән фекерен еткерҙе.
Рәшиҙә ханым ысын башҡорт ҡатын-ҡыҙына хас булырға тейешле сифаттарҙы ла атаны. Башҡорт ҡыҙҙары пәрәнжә ябынып өй һаҡлап ултырмаған, ирҙәр менән бергә яуға ла барған, һунарға ла сыҡҡан, әммә ҡатын-ҡыҙ нәфислеген гел генә һаҡлап, әҙәпле һәм инсафлы булған тине ул.
Автоһәүәҫкәр ҡатын-ҡыҙҙар инспекторҙарҙан штраф талоны йәки иҫкәртмәләр урынына гөлләмәләр аласаҡ. Халыҡ-ара ҡатын-ҡыҙҙар көнө алдынан Рәсәй автомобилселәр ойошмаһы Юл хәрәкәте хәүефһеҙлеге дәүләт инспекцияһы менән берлектә махсус акция уҙғара. Уның барышында инспекторҙар руль артындағы ҡатын-ҡыҙарҙы тәбрикләйәсәк.


text:
07 февраль 2012 йыл, 11:45
автор: Ғәлиә Нәбиева
Бөгөн Мәжит Ғафури исемендәге Башҡорт драма театрында «2011 йылдың һөнәре буйынса иң яҡшыһы» һәм «2011 йылдың иң яҡшы ветеринария учреждениеһы» республика конкурстарында еңеүселәрҙе дипломдар һәм бүләктәр менән наградлау тантанаһы үтә.
Көндөң икенсе яртыһында Башҡортостан Республикаһы Ауыл хужалығы министрлығының ултырыштар залында дәүләт ветеринария хеҙмәтенең 2011 йылға эш һөҙөмтәләре һәм 2012 йылға бурыстар буйынса Башҡортостан Республикаһының Ветеринария идаралығы коллегияһы үтәсәк. Сараға район һәм ҡалаларҙың баш дәүләт ветеринария инспекторҙары, район һәм ҡала ветеринария станциялары начальниктары, республиканың зона һәм район-ара ветеринария лабораториялары директорҙары саҡырылған.


text:
08 ноябрь 2011 йыл, 14:34
автор: Ғәлиә Нәбиева | фото: Олег Яровиков
Шишәмбе, 8 ноябрҙә, Башҡортостан Президенты Рөстәм Хәмитов Малайзияның эшлекле даирәләре вәкилдәре менән осрашты. Малайзияның Рәсәй Федерацияһындағы Ғәҙәттән тыш һәм Тулы хоҡуҡлы вәкиле Зайнол Абидин Омар ҡатнашлығында үткән осрашыуҙа иҡтисади хеҙмәттәшлекте үҫтереү мәсьәләләре тикшерелде.
Республика башлығы ҡунаҡтарҙы төбәктең социаль-иҡтисади үҫеше, Башҡортостандың сәнәғәт потенциалы менән таныштырҙы. Президент, Малайзия делегацияһының июндәге визиты ваҡытында хеҙмәттәшлек тураһында тәүге килешеүгә ҡул ҡуйылды, ә хәҙер реаль эштәр кәрәк, айырыуса ике яҡҡа ла файҙалы хеҙмәттәшлек өсөн ҙур потенциал булғанда, тип билдәләне.
Осрашыуҙа билдәләнеүенсә, Башҡортостан менән Малайзия араһындағы тауар әйләнеше ҙур түгел, ул бер миллиард долларҙан ашмай. Был һан күп тапҡыр арттырыуҙы талап итә, тип һыҙыҡ өҫтөнә алды Рөстәм Хәмитов.
Башҡортостан Президенты әйтеүенсә, республика инвестициялар һалыу йәһәтенән күркәм төбәк булып тора. Быйылғы йыл йомғаҡтары буйынса ғына ла 5 млрд долларҙан ашыу инвестициялар килеүе көтөлә. Төбәктә Сауд Ғәрәбстаны, Германия, Япония, Көньяҡ Корея эшҡыуарҙары әүҙем эшләй. Башҡортостан Малайзия менән дә хеҙмәттәшлекте үҫтерергә әҙер, тип һыҙыҡ өҫтөнә алды республика башлығы. Инвесторҙар эшмәкәрлеге өсөн уңайлы шарттарҙы шәхсән үҙем гарантиялайым, тип билдәләне ул. Инвесторҙар өсөн ярайһы ҙур ташламаларҙы күҙаллаған ошо арала ҡул ҡуйылған закон — быға асыҡ миҫал.
Паханг штатының баш министры Аднан бин Хаджи Якоб Башҡортостан Президентына Малайзия делегацияһы менән шәхсән үҙе осрашҡаны өсөн рәхмәтен еткерҙе. Ул төбәктәге сәйәси хәлдәр, илдең иҡтисади үҫеше тураһында һөйләне, сәйәси хәлде тотороҡло тип баһаланы. Баш министр Малайзияның биотехнологиялар өлкәһендә хеҙмәттәшлекте үҫтерергә, Өфө моторҙар эшләү производство берекмәһе менән мөнәсәбәттәрҙе нығытырға теләүен билдәләне, мейе күҙәнәктәрен трансплантациялау буйынса үҙәк ойоштороу тураһында һөйләне. Аднан бин Хаджи Якоб, республикаға визитыбыҙ дауамында артабан хеҙмәттәшлек итеү өлкәләре асыҡланыр, тигән өмөтөн белдерҙе.


text:
10 июнь 2014 йыл, 12:58
автор: Екатерина Соколова
Өфө дәүләт нефть техник, Башҡорт дәүләт һәм Өфө дәүләт авиация университеттары, «Эксперт РА» рейтингтар агентлығы төҙөгән, йыл һайын уҙғарылып килгән Рәсәйҙең йөҙ университеты рейтингында үҙ күрһәткестәрен яҡшыртҡан. Өфө дәүләт нефть техник университеты хәҙер 47-се урынды (2013 йылда 52-се урында) биләй, Башҡорт дәүләт университеты – 88-се урында (106-сы), ә Өфө дәүләт авиация университеты – 89-сыла (90-сы).
Рейтингты әҙерләгәндә статистика күрһәткестәре ҡулланылған, 7,5 мең респондент – эш биреүселәр, академия һәм ғилми даирә вәкилдәре, студенттар һәм юғары уҡыу йортон тамамлаусылар араһында һорау алыу уҙғарылған.
Өсөнсө йыл рәттән рейтинг еңеүсеһе – М.В.Ломоносов исемендәге Мәскәү дәүләт университеты. Шулай уҡ Мәскәү дәүләт университеты ғилми-тикшеренеү әүҙемлеге кимәле буйынса элеккесә беренсе булып тора.


text:
М.Рәхимов: яңы хөкүмәт илдең 15-20 йылдағы үҫешенә этәргес бирәсәк
Бына шулай республика етәкселеге яғынан Медведевтың һуңғы аҙымдарына ҡарата реакция үҙен оҙаҡ көттөрмәне. Мортаза Рәхимов яңы хөкүмәт профессионалдар командаһы тине. Уның фекеренсә, хөкүмәттә яңы исемдәр барлыҡҡа килеүе хуплауға лайыҡ. Республика президенты шулай уҡ көслө президент, көслө Хөкүмәт һәм көслө төбәктәр бергә илдең киләһе 15-20 йылдағы үҫешенә этәргес бирер, тигән ышаныс белдергән.
Республика етәкселәре был көндәрҙә дөнъяви эштәр менән мәшғүль. Улар сәсеү эштәре барышы менән таныша. Хөкүмәт рәйесе Раил Сарбаев был вазифаға керешкәс тә, янғындарҙы шәхси күҙәтеүгә алғайны. Хәҙер бына статистика ла артып китте. Республикала янғында һәләк булған балалар һаны арта. Федоровкалағы Гончаровка ауылындағы фажиғәлә дүрт йәшлек сабыйҙың ғүмере өҙөлдө. Нефтекама янындағы Ташҡын ауылындағы иһә утта бер юлы өс кеше мәрхүм булды. Рәсәй Ғәҙәттән Тыш хәлдәр министрлығының Башҡортостандағы иадарылығын янғынға ҡаршы көрәш бүлеге белгесе Рәйес Әхмәтов ямғырһыҙ ҡоро көндәрҙә хәүефһеҙлек ҡағиҙәләрен теүәл үтәргә саҡырҙы.


text:
03 июль 2014 йыл, 16:49
автор: Эльмира Сабирова | фото: Ильяс Яхин
Мишкә районынан алты етем балаға тантаналы шарттарҙа фатир асҡыстарын тапшырҙылар. Яңы йорт хужалары өс бер ҡатлы йортҡа күсте, уларҙың һәр ҡайһыһында икешәр фатир. Яңы йорттар экологик, ныҡлы, йылыны яҡшы тота. Фатирҙар тулыһынса эшләнгән, һәр ҡайһыһында пластик тәҙрәләр ҡуйылған.
Мөһим ваҡиға менән яңы йорт хужаларын район хакимиәте башлығы урынбаҫары Сергей Александров ҡотланы. Ғаилә бәхетенә эйә булыуҙарын, район мәнфәғәтенә йәшәүҙәрен һәм эшләүҙәрен теләне.
Йорттарҙы Мишкә ауылының Урау урамында «ТермоХольц» яуаплылығы сикләнгән йәмғиәте һалған. Фатир асҡыстарын һәм бүләктәрҙе өй туйлаусыларға предприятиеның генераль директоры Эдуард Гизитдинов тапшырҙы.
Мишкә районында бөтәһе 44 ата-әсә ҡарауынан мәхрүм ҡалған бала фатир алыуға сиратта тора. Быйыл етем балалар өсөн тағы ла биш йорт төҙөргә планлаштыралар.


text:
24 июль 2012 йыл, 15:40
автор: Эльмира Сабирова
Өфөгә Башҡорт дәүләт аграр университеты студенттары командаһы әйләнеп ҡайтты, улар волейбол буйынса юғары уҡыу йорттары араһында Европа уйындары призеры булды. Финалда студенттар Лозанна университеты (Швейцария) спортсылары менән осрашып, 3:1 иҫәбе менән еңеп сыҡты, тип хәбәр иттеләр уҡыу йортоноң матбуғат хеҙмәтенән. Финал уйыны һөҙөмтәләре буйынса Башҡортостан студенттары почетлы өсөнсө урын яуланы.
Университеттар араһында беренсе Европа уйындарында 32 илдән 151 уҡыу йорто исеменән 250 команда сығыш яһаны. Турнирҙы асыу тантанаһы 14 июлдә Испаниялағы Кордоба ҡалаһының үҙәк стадионында үтте.
Уйындар Европа Студенттар спорты ассоциацияһы ҡарамағында үткәрелә. Сараны ойоштороусылар булып Кордоба университеты һәм Испанияның Университеттар спорты комитеты сығыш яһай.


text:
10 сентябрь 2012 йыл, 9:45
автор: Ғәлиә Нәбиева
— Бөгөн төбәктәр инвестор өсөн үҙ-ара конкуренция алып бара, — тип һыҙыҡ өҫтөнә алды Башҡортостан Президенты Рөстәм Хәмитов, РБК мәғлүмәт агентлығында журналистарҙың һорауҙарына яуап биреп.
Башҡортостан башлығының матбуғат конференцияһы инвестор өсөн көрәштә төбәктең конкурентлыҡ өҫтөнлөктәренә арналды.
— Инвесторҙан баш тартҡан бер генә төбәк башлығы ла юҡ, — тип иҫәпләй Рөстәм Хәмитов. – Инвестор килһен өсөн, һәр кем үҙендә идеаль мөхит булдырырға тырыша.
Шул уҡ ваҡытта ҙур бизнес вәкилдәре төбәк баҙарҙарына сығыу менән бәйле булған барлыҡ хәүефтәрҙе тикшереп ҡарай. Әгәр ҙә урындағы власть эшләү өсөн уңайлы шарттар гарантиялай алмай икән, эшлекле даирәлә шик тыуа.
— Шуға күрә был йәһәттән инвесторға Федерация субъекттары менән эшләү хәйерлерәк, — тип иҫәпләй Башҡортостан Президенты. – Беренсенән, федераль властың үҙенең бурыстары бар, ә инвесторҙар менән эшләү төбәк власы бурыстарына инә. Административ кәртәләргә йоғонто яһау йәһәтенән мөмкинлектәребеҙ, хоҡуҡтарыбыҙ ни тиклем күберәк булған һайын, шул тиклем шәберәк һәм яҡшыраҡ үҫешәсәкбеҙ.


text:
11 июнь 2010 йыл, 18:13
автор: Ғәлиә Нәбиева
Тажикстан Республикаһында полиомиелит буйынса эпидемиологик хәл көсөргәнешле булып ҡала. 1 июнгә ҡарата был Урта Азия республикаһында инфекция йоҡтороуҙың 539 осрағы теркәлгән, шул иҫәптән 13-ө үлем менән тамамланған.
“Өфө” халыҡ-ара аэропортында «ҡырағай» полиомиелит вирусын индермәү маҡсатында һәм Рәсәй Федерацияһының полиомиелиттан таҙа территория статусын һаҡлау өсөн барыһы ла эшләнә.
Ғәҙәттән тыш хәл иғлан ителгәндән алып “Өфө” халыҡ-ара аэропортында РФ дәүләт сиге аша үтеү пунктында идаралыҡтың санитар-карантин пункты белгестәре менән Тажикстандан килгән 10 рейс тикшерелгән. Рәсәй ҡулланыусылар күҙәтеүенең Башҡортостан Республикаһы буйынса идаралығы мәғлүмәте буйынса, 1332 кеше тикшерелгән, улар иҫәбендә — экипаж ағзалары һәм пассажирҙар. Температураһы булған ауырыуҙарҙы асыҡлау өсөн контактһыҙ термометр ҡулланылған. Сирлеләр теркәлмәгән.
Өфөнөң медицина хеҙмәте һәм санитар-карантин пункты белгестәре көсө менән Тажикстандан килгән балаларға полиомиелиттан иммунизация үткәрелгән.
Авиарейс экипажы ағзалары инфекцияны профилактикалау буйынса инструктаж үткән.


text:
29 апрель 2009 йыл, 17:03
автор: Марият Артюхова
Башҡортостандың агросәнәғәт комплексы вәкилдәре 6-7
июндә Санкт-Петербургта үтәсәк Бөтә донъя игенселек
форумында ҡатнашасаҡ. Рәсәйҙең төнъяҡ баш ҡалаһында
донъяның 80 иленән мең ярымдан ашыу кеше йыйыласаҡ.
Форум программаһында — дүрт конференция һәм ике бизнес-
форум. Тикшерелгән темалар араһында — иген баҙары, уртаса
һәм оҙайлы ваҡытҡа перспективала халыҡты аҙыҡ-түлек менән
тәьмин итеү, аҙыҡ-түлек ярҙамы программалары: проблемалар,
хәҙерге шарттарҙа һөҙөмтәлелекте күтәреү юлдары һәм
механизмдары, игенселектә инновациялар һәм
биотехнологиялар, игенселекте үҫтереү һәм донъя күләмендә
иген менән сауҙа итеү программаларын финанслау.


text:
29 сентябрь 2010 йыл, 12:02
автор: Любовь Колоколова
Өфөлә бөгөн «Тамға-2010. МедиаИндустрия. Полиграфия. Реклама» XIII Төбәк-ара махсус күргәҙмәһе асыла. Тәүге тапҡыр ул Конгресс-холл бинаһында үтә һәм унда Башҡортостан ҡала һәм райондарынан, шулай уҡ Рәсәйҙең башҡа төбәктәренән 80-дән ашыу ойошма-экспонент ҡатнашасаҡ.
Быйылғы күргәҙмә Республика йылына арналған. 1993 йылдан үткәрелеп килеүсе был билдәле форумды БР Элемтә һәм киң коммуникациялар министрлығы һәм Полиграфистарҙың төбәк-ара ассоциацияһы ярҙамында Башҡортостан Полиграфистар ассоциацияһы, Журналистар союзы, Күргәҙмәләр компанияһы ойоштора.
Фестиваль сиктәрендә «Төбәк журналистикаһын үҫтереү перспективалары» һәм «Йәш журналистар: ауырлыҡтар аша – йондоҙҙарға» тип аталған түңәрәк өҫтәлдәр, фотохәбәрселәр өсөн оҫталыҡ дәрестәре һәм башҡалар ойоштороласаҡ. Киң мәғлүмәт сараларында финанс-иҡтисади тематиканы иң яҡшы яҡтыртыуға иғлан ителгән конкурсҡа йомғаҡ яһаласаҡ.
«Тамға-2010» күргәҙмәһе өс көн буйына – 1 октябргә тиклем барасаҡ һәм полиграфистар, киң мәғлүмәт саралары хеҙмәткәрҙәре өсөн мөһим ваҡиға булып торасаҡ.


text:
09 июль 2010 йыл, 17:41
автор: Любовь Колоколова
«Өфө» Халыҡ-ара аэропорты эске авиалиниялар терминалының бизнес-залында аш-һыу әҙерләү һәм сервировкалау буйынса сираттағы мастер-класс үткәрелде, уны аэропорттың йәмәғәт туҡланыуы комплексы белгестәре үткәрҙе.
Сараны был подразделение директоры урынбаҫары Рәйес Насиров асты. Ул, мастер-класс үткәреү үҙҙәрендә етештерелгән продукцияның ассортиментын киңәйтеүгә һәм сифатын яҡшыртыуға йүнәлтелгән, тип билдәләне. Быға йәмәғәт туҡланыуы подразделениелары: 1-се һәм 2-се аэровокзал комплекстары, эшселәр ашханаһы һәм кафе араһында ойошторолған ярыш та булышлыҡ итә.
Был көндө шулай уҡ сығарылған продукцияның ассортиментын тулыландырырлыҡ ҡайһы бер яңы блюдалар ҙа тәҡдим ителде.
Әҙерләнгән аш-һыуҙың сифатын баһалауҙа бойондороҡһоҙ эксперттар ҡатнашты, тип хәбәр итә «Өфө» аэропортының матбуғат хеҙмәте.


text:
12 октябрь 2012 йыл, 10:22
автор: Марина Шумилова
Быйыл Күмертауҙа 18 күп фатирлы йорт ремонтланасаҡ.
Күп фатирлы торлаҡ йорттарға капиталь ремонт махсус программа буйынса үткәрелә, ул Торлаҡ-коммуналь хужалыҡты реформалаштырыуға булышлыҡ итеү фонды менән бергәләп финанслана. Был программа ҡалала 2008 йылдан алып тормошҡа ашырыла.
Дөйөм алғанда 2008-2012 йылдарҙа Күмертауҙа 83 күп фатирлы йорт ремонтланған, һөҙөмтәлә 7,5 меңдән ашыу кеше торлаҡ шарттарын яҡшыртҡан. Республика бюджеты, урындағы бюджет һәм торлаҡ хужалары средстволарын иҫәпкә алып, Торлаҡ-коммуналь хужалыҡты реформалаштырыуға булышлыҡ итеү фонды программалары буйынса капиталь ремонт үткәреүҙе финанслауға яҡынса 28 миллион һум аҡса тотонолған.
Быйыл программа сиктәрендә капиталь ремонт 18 йортта үткәреләсәк. Бөгөнгө көнгә 13 йортта эштәр тулыһынса тамамланған һәм улар дәүләт комиссияһы менән ҡабул ителгән.


text:
17 ноябрь 2009 йыл, 9:39
автор: "Башинформ"
Башҡортостандың профессиональ музыка сәнғәте һәм мәҙәниәте ауыр юғалтыу кисерҙе –
2009 йылдың 15 ноябрендә Башҡортостан Республикаһының халыҡ артисы, Салауат Юлаев исемендәге дәүләт премияһы лауреаты Ғәли Ғәббәс улы Хәмзин 60-сы йәшендә вафат булды.
Ғәли Хәмзин 1950 йылдың 12 июнендә Башҡортостан Республикаһының Белорет районы Әхмәр ауылында тыуған.
1981 йылда Өфө дәүләт сәнғәт институтын тамамлағандан һуң Башҡорт дәүләт филармонияһында хеҙмәт эшмәкәрлеген башлай. Ҡыҫҡа ваҡыт эсендә артист республикала һәм унан ситтә киң танылыу яулай.
Ғәли Ғәббәс улы матур тауышы, бәрхәт тембры, һоҡланғыс вокаль оҫталығы менән айырылып торҙо. Был айырыуса оҙон башҡорт көйҙәрен виртуоз башҡарғанында асыҡ сағыла ине. 1985 йылда ул Бөтә Рәсәй халыҡ йырҙарын башҡарыусылар конкурсында беренсе премия лауреаты булды.
Ғәли Хәмзиндың башҡарыу диапазоны ғәйәт киң. Башҡорт халыҡ йырҙары менән бер рәттән Башҡортостан композиторҙарының әҫәрҙәре лә уның репертуарында ҙур урын биләй.
Ғәли Ғәббәс улы үҙен шулай уҡ талантлы ойоштороусы булараҡ күрһәтте, “Йәдкәр” фольклор төркөмөнә нигеҙ һалды һәм 25 йыл ошо төркөмгә етәкселек итте. Төркөмдөң үҙенә генә хас башҡарыу стиле, үҙенсәлекле театрлаштырылған программалары етәксеһенең һоҡланғыс музыкаль һәм актерлыҡ һәләттәре менән бәйле. Ошоноң һөҙөмтәһендә үҙенсәлекле фольклор коллективы төрлө Бөтә Союз һәм халыҡ-ара конкурстарҙа күп тапҡырҙар лауреат булды.
Ғәли Хәмзин сит илдәрҙә — Дания, Испания, Швеция, Австралия, Канада, АҠШ-та һәм башҡа илдәрҙә Башҡортостандың музыка сәнғәтен лайыҡлы сағылдырҙы. Уның ижади ҡаҙаныштары донъяла башҡорт музыка сәнғәтенең популярлығын арттырыуға күп яҡлап булышлыҡ итте.
Һоҡланғыс кеше һәм талантлы музыка сәнғәте эшмәкәре Ғәли Ғәббәс улы Хәмзин хаҡында яҡты иҫтәлек беҙҙең йөрәктәрҙә мәңге һаҡланыр.
Некрологка республика Президенты Мортаза Рәхимов, БР Дәүләт Йыйылышы Рәйесе Константин Толкачев, БР Хөкүмәте Премьер-министры Раил Сарбаев һәм башҡа рәсми кешеләр ҡул ҡуйған.
Мәрхүм менән хушлашыу 2009 йылдың 17 ноябрендә сәғәт 11-ҙә Өфө ҡалаһы, Гоголь урамы, 58-се йорт адресы буйынса Башҡорт дәүләт филармонияһында үткәрелә.


text:
25 август 2010 йыл, 9:23
автор: Рәсүл Хәмиҙуллин
Өфө ҡалаһы ҡала округы хакимиәтенең Баш архитектураһында Инорс биҫтәһен планлаштырыу проекты буйынса тыңлауҙар үтте. «Башкиргражданпроект» проект институты вәкилдәре проектты әҙерләүсе сифатында сығыш яһаны һәм тыңлауҙарҙа ҡатнашыусыларҙы төҙөлөш варианты менән таныштырҙы.
Секциялар һәм нөктә тибындағы күп фатирлы йорттар төҙөү тәҡдим ителде. 2017 йылға дүрт меңдән ашыу өфөлө был биҫтәлә торлаҡ аласаҡ, тип планлаштырыла. Төньяҡ-көнсығыш өлөшөндә, тимер юлдан Индустриаль шоссе урамына тиклем, коттедж тибындағы аҙ ҡатлы төҙөлөш һаҡланасаҡ.
Т. Йәнәби урамы буйлап ҙур ижтимағи үҙәктәр урын аласаҡ. Проектлаусылар, унда сауҙа, күңел асыу учреждениелары һәм башҡа объекттар төҙөләсәк, тип күҙаллай.
Сельский Богородский һәм Жуков урамдары сатында ҡала әһәмиәтендәге күп функциялы ҙур комплекс урынлашырға тейеш. Ҡариҙел йылғаһы һәм Инорстағы Йылы күл яры буйында пляждар проектлаштырылған.
Баш архитектуранан хәбәр итеүҙәренсә, Инорс биҫтәһен планлаштырыу проекты раҫлауға әҙерләнә.


text:
16 декабрь 2009 йыл, 14:43
автор: Марина Шумилова
19 декабрҙә Нижневартовскиҙа Башҡорт мәҙәниәте көнө үткәреләсәк. Традиция буйынса милли байрамды ҡаланың “Дуҫлыҡ” мәҙәни-ағартыу йәмғиәте” башҡорт йәмәғәт ойошмаһы һәм Милли мәҙәниәттәр үҙәге ойоштора.
Нижневартовскиҙа Башҡорт мәҙәниәте көнө инде туғыҙынсы йыл үткәрелә. Башҡорттар — ҡалала иң күп һанлы милли диаспораларҙың береһе (40 мең кеше). Төньяҡта йәшәүсе яҡташтарыбыҙ Башҡортостан менән бәйләнешен өҙмәгән, туған телен өйрәнеп, милли традицияларын, мәҙәниәтен яҡлап, үҙ милли тамырҙарын һаҡларға ынтыла. Мөҙәрис Мәжитов етәкселегендәге "Дуслык" мәҙәни-ағартыу йәмғиәте базаһында йәкшәмбе башҡорт мәктәбе һәм “Аҡ тирмә” фольклор ансамбле эшләп килә.
Шәмбе көнө Милли мәҙәниәттәр үҙәгендә башҡорт мәҙәниәте байрам фестивале үткәрелә, унда Сургут, Лянтор, Радужныйҙан башҡорт ижади коллективтары ҡатнашасаҡ. Бында башҡорт моңо, башҡорт йырҙары яңғыраясаҡ, халыҡ бейеүҙәре башҡарыласаҡ. Башҡорт йолаһы буйынса йыйыштырылған тирмә, шулай уҡ башҡорт көнкүреше һәм милли аш-һыу күргәҙмәләре фестивалгә милли колорит өҫтәйәсәк.


text:
28 сентябрь 2009 йыл, 17:35
автор: Любовь Колоколова
Башҡортостандың Хеҙмәт һәм халыҡты социаль яҡлау министрлығы ҡарамағындағы Халыҡты эш менән тәьмин итеү дәүләт хеҙмәте идаралығында республика ҡалалары һәм райондарының халыҡты эш менән тәьмин итеү үҙәктәре директорҙары һәм баш бухгалтерҙарының кәңәшмәһе үтте. Кәңәшмәлә БР хеҙмәт һәм халыҡты социаль яҡлау министры урынбаҫары Марат Шәйхулов ҡатнашты.
Йыйылыусылар "Башҡортостан Республикаһы халҡын эш менән тәьмин итеүгә булышлыҡ итеү" маҡсатлы программаһын һәм хеҙмәт баҙарында көсөргәнеште кәметеү буйынса өҫтәмә саралар программаһын тормошҡа ашырыу барышы тикшерелде.
Идаралыҡ начальнигы Тимерхан Биккинин үҙ сығышында билдәләүенсә, быйылғы йылдың уҙған осоронда республиканың хеҙмәт баҙарындағы төп күрһәткестәр күҙалланған сиктәрҙә ҡалды. Быға бөтә социаль партнерлыҡтар көстәрен берләштереү ярҙам итте.
Идаралыҡтан хәбәр итеүҙәренсә, кәңәшмәлә төп иғтибар быйылғы йылдың бөтә яҡтан да ҡатмарлы ҡалған айҙарында хәл итергә кәрәкле бурыстарға йүнәлтелде.


text:
якшәмбе, 4 декабрь 2016, Казан вакыты 19:18
Башҡортостанда февраль йылы килер, тип көтөлә. Көндәр йылыныу сәбәпле табиптар гриптан һаҡланырға саҡыра. Был тәү сиратта мәктәптәрҙә каникулдар тамамланыуға бәйле. Грипп киҙеүе буйынса хәл әле Башҡортостанда сағыштырмаса тыныс һаҡлана. Рәсәйҙең ҡулланыусылар хоҡуҡтарын яҡлау буйынса Башҡортостандағы идаралығы мәғлүмәттәренә ярашлы, грипп менән сирләү осраҡтары әлегә теркәлмәгән. Киҫкен йоғошло ауырыуҙар менән сирләү кимәле лә эпидемия сигенән 30 процентҡа түбәнерәк. Үткән йылдың 11 айында республикала киҫкен респиратор вирус сирҙәре менән 670 меңгә яҡын кеше ауырыған, уларҙың яртыһынан күберәге-балалар. Табиптар гриптан һаҡланыу өсөн халыҡ медицинаһына йышыраҡ мөрәжәғәт итергә кәңәш итә.


text:
05 май 2014 йыл, 18:36
автор: Эльвира Латипова
Аграрийҙар Башҡортостанда дым ҡаплауҙы 684 мең гектар майҙанда башҡарған, ул сәсеү алдынан эшкәртә торған бөтә һөрөнтө ерҙең 72 проценты. Республиканың 11 районы дым ҡаплауҙы тулы күләмдә тамамлаған. Был хаҡта, төбәктең Ауыл хужалығын консультациялау үҙәге мәғлүмәттәренә таянып, БР Ауыл хужалығы министрлығының матбуғат хеҙмәте хәбәр итә.
Ужым культураларын һәм күп йыллыҡ үләндәрҙе өҫтәмә туҡландырыу дауам итә. Был эш республика баҫыуҙарында 61 (202,1 мең гектар) һәм 48 (80,7 мең гектар) процентҡа үтәлгән.


text:
16 май 2012 йыл, 15:14
автор: Эльмира Сабирова
Өфөлә кесе йома, 17 майҙа, һәләтле балалар слеты үтә, уның сиктәрендә Бөтә Рәсәй мәктәп уҡыусылары олимпиадаһының муниципаль этабында еңеүселәр, шулай уҡ «Иң яҡшы мәктәп уҡыусыһы», «Иң яҡшы мәғариф учреждениеһы», «Иң яҡшы уҡытыусы» номинацияларында еңеүселәр тәбрикләнә. Фәнни-мәғлүмәт методик үҙәгенән хәбәр итеүҙәренсә, тантаналы сараға яҡынса 100 бала саҡырылған.
Һәләтле мәктәп уҡыусыларын тәбрикләү йолаһы 2010 йылда булдырылды.
Шул уҡ ваҡытта 2011-2012 уҡыу йылында Өфөнән 60 меңгә яҡын уҡыусы 21 олимпиадала ҡатнашҡан. Уларҙан 3,5 мең бала ҡала этабына үткән. 126 уҡыусы – еңеүсе, 1160 кеше призер булған.
Өфө хакимиәтенең Мәғариф идаралығы һәм Фәнни-мәғлүмәт методик үҙәге менән ойошторолған сара 15.30 сәғәттә «Новатор» балалар ижады йортонда башлана. Белешмәләр өсөн телефон: 255-04-98.


text:
04 март 2016 йыл, 17:42
фото: Андрей Старостин
ӨФӨ, 2016 йыл, 4 март. /«Башинформ» мәғлүмәт агентлығы, Гөлфиә Акулова/. Халыҡ-ара ҡатын-ҡыҙҙар көнө алдынан Башҡортостанстат статистика мәғлүмәттәрен килтерҙе. Республикала 2,2 миллион ҡатын-ҡыҙ йәшәй, был халыҡтың 53 процентын тәшкил итә. 1000 ир-атҡа уртаса 1133 ҡатын-ҡыҙ тура килә, әүәлгесә 1000 малайға 950 ҡыҙ тыуа. 34 йәштән һуң гүзәл зат күпселекте тәшкил итә башлай, 70 йәшкә уларҙың һаны йәштәш ир-егеттәргә ҡарағанда ике тапҡырға күберәк. Ҡатын-ҡыҙҙарҙың ғүмер оҙонлоғо — 76, ир-егеттәрҙеке 64 йәш.
Ҡатын-ҡыҙҙарҙың 47 проценты иҡтисад өлкәһендә эшләй һәм республика хеҙмәт ресурстарының яртыһын тиерлек тәшкил итә. Эшләүсе гүзәл заттың уртаса йәше — 40 йәш.
Һаулыҡ һаҡлау, иҡтисад һәм идара итеү, мәғариф, мәҙәниәт һәм сәнғәт белгеслектәре буйынса белем алыусы студенттар араһында ла ҡыҙҙар күп.


text:
15 июль 2010 йыл, 13:20
автор: Николай Ермоленко | фото: Андрей Старостин
БР Дәүләт Йыйылышы Йортонда Башҡортостан парламентының сираттан тыш, 28-се ултырышы үткәрелде. Унда ҡаралған төп мәсьәлә булып “хөкүмәт сәғәте” сиктәрендә тәҡдим ителгән Башҡортостан Республикаһы Хөкүмәте Премьер-министры Раил Сарбаевтың «БР Хөкүмәтенең ҡоролоҡ эҙемтәләрен еңеү һәм 2010 йыл уңышын һаҡлауҙы тәьмин итеү буйынса эшмәкәрлеге тураһында» отчеты торҙо.
Май уртаһынан Башҡортостан территорияһында ҡоро эҫе көндәр тора. Вегетация осоро башланғандан алып ни бары 18 миллиметрҙан 50 миллиметрға тиклем яуым-төшөм яуҙы йәғни норманан 15-48 процент, — тип хәбәр итте Премьер-министр. – Республика буйынса ауыл хужалығы культуралары 1 238 мең гектар майҙанда һәләк булды. 300 мең гектарҙан ашыу сәсеүлектәр (башлыса яҙғы бойҙай) шытым бирмәне. 200 мең гектар ужым культуралары, 325 мең гектар яҙғы иген культуралары һәләк булды.
Килеп тыуған шарттарҙа республика Хөкүмәте ҡоролоҡ эҙемтәләрен еңеп сығыу һәм 2010 йыл уңышын һаҡлауҙы тәьмин итеү буйынса кисектергеһеҙ саралар күрә.
Республика Хөкүмәтенең 2010 йылдың 22 июнендәге бойороғо менән 54 муниципаль район һәм өс ҡала округы территорияһында ғәҙәттән тыш хәл режимы индерелгән. Яҡынса иҫәпләүҙәр буйынса, ауыл хужалығы культуралары һәләк булыуҙан матди зыян 13,2 миллиард һумдан ашыу тәшкил итә.
Республика кимәлендә ауыл хужалығы техникаһы һәм тоҡомло мал һатып алыуға өс йылға тиклем ваҡытҡа элек бүленгән бюджет кредиттарының, лизинг түләүҙәренең ғәмәли ваҡытын оҙайтыу тураһында ҡарар ҡабул ителде.
Быйыл агросәнәғәт комплексына ярҙамға, капитал һалыуҙарҙы индереп, 12 миллиард һум самаһы аҡса йүнәлтергә планлаштырыла, шул иҫәптән тура субсидиялар 1 миллиард 915 миллион һум тәшкил итәсәк.
Һауа шарттары саранча һәм болон күбәләге кеүек айырыуса хәүефле ҡоротҡостарҙың таралыуына килтерҙе, улар 156 мең гектар майҙанда асыҡланды. Бөгөнгә 60 мең гектарҙан ашыу майҙан эшкәртелгән, был маҡсаттарға республика бюджетынан 13 миллион һум аҡса бүленгән.
Инә малды һаҡлау өсөн 2010 йылға мал аҙығы балансы төҙөлдө. Ауыл хужалығы предприятиеларында һәм крәҫтиән фермер хужалыҡтарында бесән етешмәү — 48% (340 мең тонна), һалам – 38% (310 мең тонна), сенаж – 47% (1,1 млн. тонна), силос 46% (780 мең тонна) тәшкил итә. Шәхси ярҙамсы хужалыҡтарҙағы талаптарҙы иҫәпкә алып, 555 мең тонна һалам, 1,4 млн. тонна бесән етешмәй.
Һалам һәм бесәндең етешмәгән өлөшөн төньяҡ һәм төньяҡ-көнсығыш райондарҙағы машина-технология станциялары (улар ҡарамағында 285 мең гектар ер) баҫыуҙарында 44 мең тонна күләмендә әҙерләргә планлаштырыла. Ҡалғанын Пермь крайында, Свердловск, Ырымбур, Силәбе өлкәләрендә мал аҙығы әҙерләү менән ҡапларға ниәтләйҙәр.
Раил Сарбаев депутаттарҙың республикала янғынға ҡаршы көрәш буйынса күрелгән сараларға, шулай уҡ икмәк продукцияһына тотороҡло ваҡлап һатыу хаҡтарын һаҡлау перспективаларына ҡағылышлы һорауҙарына яуап бирҙе.
Депутаттар ҡараған икенсе мәсьәлә – «Башҡортостан Республикаһының айырым закон сығарыу акттарына үҙгәрештәр индереү тураһында» БР Законының 2-се статьяһына үҙгәрештәр индереү тураһында закон проекты. БР Хөкүмәте Премьер-министры урынбаҫары, хеҙмәт һәм халыҡты социаль яҡлау министры Фидус Ямалетдинов, закон проекты Рәсәй Федерацияһында дәүләт хеҙмәте системаһы тураһында федераль закон положениеларына нигеҙләнә, тип хәбәр итте. Беренсе уҡыуҙа ҡабул иткәндән һуң закон тулыһынса ҡабул ителде.


text:
12 ғинуар 2012 йыл, 15:26
автор: Тимур Рәхмәтуллин
Бөгөн Башҡортостан Республикаһы Дәүләт Йыйылышы – Ҡоролтайҙың Сәнәғәт, транспорт, төҙөлөш, элемтә һәм эшҡыуарлыҡ буйынса комитетының беренсе ултырышында депутаттар беренсе уҡыуҙа «Башҡортостан Республикаһында торлаҡ мөнәсәбәттәрен көйләү тураһында»ғы Законға үҙгәрештәр индереүҙе үҙ эсенә алған закон проектын ҡараны.
Комитет рәйесе урынбаҫары Елена Родина хәбәр итеүенсә, яңы закон проекты торлаҡ мөнәсәбәттәре өлкәһендә ҡала төҙөлөшөн контролдә тотоу мәсьәләләрен яҡшыраҡ регламентлау мөмкинлеген бирәсәк. Бынан тыш, торлаҡ шарттарын яҡшыртыуға мохтаж булған граждандарҙы иҫәпкә алыу буйынса берҙәм электрон мәғлүмәт базаһы эшен алып барыу өсөн хоҡуҡи шарттар булдырыласаҡ.
Комитет рәйесе Наилә Ҡотлогилдина һүҙҙәренсә, торлаҡ һәм ҡала төҙөлөшө өлкәһендәге ҡануниәт – ғәмәлдәге закондарға төҙәтмәләр индереүҙе талап иткән өлкә, шуға күрә ҡаралған закон проектын ҡабул итеү зарур.


text:
10 ғинуар 2012 йыл, 14:23
автор: Тимур Рәхмәтуллин
Наркотиктарға һәм алкоголизмға бәйлелектән ҡотҡарыусы «Нәсихәт» ислам реабилитация үҙәге Өфөлә йәнә үҙ эшен дауам итте. Был хаҡта «Башинформ» агентлығына үҙәк етәксеһе Нурмөхәмәт Нуриев хәбәр итте.
Үҙәк асылғандан алып (2009 йыл) унда 150-гә яҡын кеше наркотиктарға һәм алкоголизмға бәйлелектән ҡотҡарылған. Әммә 2011 йылдың көҙөндә үҙәк үҙ эшен туҡтатырға мәжбүр булған.
Нурмөхәмәт Нуриев һүҙҙәренсә, элекке наркомандар — йыл эсендә, ә алкоголизм тырнағына эләккән кешеләр ярты йыл эсендә үҙәктә реабилитация үтә. Ярҙам һорап бында республиканың төрлө ҡала һәм райондарынан ғына түгел, Татарстан, Удмуртия, Сыуашстандан, Силәбе, Һамар, Свердловск өлкәләренән, Мәскәүҙән, Төньяҡ Кавказ республикаларынан да киләләр.
Үҙәк хеҙмәткәрҙәре алкоголь һәм наркотик матдәләрҙе тыйыусы исламға һәм кешеләр араһында йылы мөнәсәбәттәргә нигеҙләнеп эш итә. Үҙәк реабилитанттарҙы медицина дауалауы курсын үткәндән һуң ғына ҡабул итә.


text:
03 февраль 2015 йыл, 16:34
фото: Башҡортостан Республикаһы Башлығы сайтынан
ӨФӨ, 2015 йыл, 3 февраль. /«Башинформ» мәғлүмәт агентлығы/. 3 февралдә Башҡортостанға эш сәфәре менән Рәсәй Хөкүмәте Рәйесе Дмитрий Медведев килде. Уны аэропортта республика Башлығы Рөстәм Хәмитов ҡаршы алды, тип хәбәр иттеләр төбәк етәксеһенең матбуғат хеҙмәтенән.
Дмитрий Медведев Башҡортостандың баш ҡалаһында һаулыҡ һаҡлау өлкәһендә көрсөккә ҡаршы саралар хаҡында кәңәшмә үткәрәсәк. Унда РФ Хөкүмәте Рәйесе урынбаҫары Ольга Голодец, Рәсәй Президентының Волга буйы федераль округындағы тулы хоҡуҡлы вәкиле Михаил Бабич, РФ хеҙмәт һәм социаль яҡлау министры Максим Топилин, федераль башҡарма власть органдары вәкилдәре, төбәк башлыҡтары, профилле предприятие, берекмә һәм ассоциация етәкселәре ҡатнаша.
Дмитрий Медведев Өфө медицина үҙәген һәм Рәсәй Пенсия фондының республика бүлексәһен ҡараясаҡ. Бынан тыш, сәфәр сиктәрендә Хөкүмәт Рәйесе «Берҙәм Рәсәй» партияһының төбәк бүлексәһе вәкилдәре менән осрашасаҡ. Унда ауыл хужалығы тауарҙарын етештереүселәргә комплекслы ярҙам күрһәтеү, импортты алмаштырыу, һаулыҡ һаҡлау һәм социаль-иҡтисади мәсьәләләр тикшереләсәк.


text:
Урындағы үҙидаралыҡтарға депуттаттар һайланды
Территориаль һайлау комиссияларында “Берҙәм Рәсәй” фирҡәһенән 957, коммунистар парияһынан 94 һәм либераль-демократтарҙан 32 вәкил теркәлгән. Бынан тыш, үҙ-үҙен 934 кеше күрһәткән. Республикала иң юғары күрһәткес Шаран районында. Бында тауыш биреүгә хоҡуҡлы халыҡтың 99 бөтөн йөҙҙән 75 проценты гражданлыҡ бурысын үтәгән.
Урындағы үҙидаралыҡтың вәкәләтле органдарына депутаттар һайлау менән берлектә ҡайһы бер төбәктәрҙә ауыл биләмәләрен берләштереү буйынса референдум үткәрелде. Һөҙөмтәләрҙән күренеүенсә тауыш биреү уҙғарылған 261 берәмектең 257-һендә халыҡ референдум һорауҙарына ыңғай яуап биргән.
Үҙәк һайлау комиссияһы рәйесе урынбаҫары Нәүфәл Йәнбухтин әйтеүенсә, 965 һайлау округының береһендә генә һайлау ғәмәлгә яраҡһыҙ тип танылған. Йылайыр муниципаль районында депутат һайланмаған.Үҙәк һайлау комиссияһында билдәләүҙәренсә, республикала тауыш биреү барышында ҡанун боҙоу осраҡтары теркәлмәгән.


text:
07 июль 2014 йыл, 14:20
автор: "Башинформ"
Рөстәм Хәмитов Радик Гәрәевты республиканың иҡтисади үҫеш министры урынбаҫары итеп тәғәйенләне.
Радик Нәби улы Гәрәев 1960 йылда Өфөлә тыуған. «Иҡтисад һәм машиналар эшләү сәнәғәтен ойоштороу» һөнәре буйынса Өфө авиация институтын тамамлаған.
Хеҙмәт эшмәкәрлеген 1977 йылда Өфө авиация институтының лаборанты вазифаһынан башлай. Төрлө йылдарҙа СССР-ҙың 50 йыллығы исемендәге Өфө агрегат производство берекмәһенең ВЛКСМ комитеты секретары урынбаҫары, секретары, ВЛКСМ-дың Башҡортостан өлкә комитетының эштәр менән идара итеү инструкторы, Башҡортостан Демократик йәштәр иттифағының эштәр менән идара итеү секторы мөдире вазифаларын башҡара. БР Йәштәр сәйәсәте буйынса дәүләт комитетында, Өфө хакимиәтендә эшләй.
2013 йылда БР Территориаль үҫеш буйынса агентлығы етәксеһе урынбаҫары вазифаһын биләй.


text:
28 сентябрь 2010 йыл, 14:37
автор: Сергей Захаров | фото: Олег Яровиков
Өфөлә, Конгресс-холда, Рәсәй Федерацияһы Волга буйы федераль округы субъекттарының ҡануниәт (вәкәләтле) дәүләт власы органдары ассоциацияһының XXIV ултырышы бара.
Унда Рәсәй Президентының Волга буйы федераль округындағы Тулы хоҡуҡлы вәкиле Григорий Рапота, Башҡортостан Президенты Рөстәм Хәмитов, БР Дәүләт Йыйылышы-Ҡоролтай Рәйесе Константин Толкачев, Ассоциация составына ингән Волга буйы төбәктәре парламенттары етәкселәре, Федерация Советы ағзалары, Дәүләт Думаһы, Башҡортостан парламенты депутаттары, Рәсәйҙең 14 субъектының федераль инспекторҙары, федераль һәм республика власть органдары, республика шифаханалары директорҙары ҡатнаша.
Ассоциация ултырышы көн тәртибенә төп мәсьәләләрҙең береһе булараҡ «Граждандарҙы санатор-курорт дауалауҙы закон нигеҙендә тәьмин итеү: Башҡортостан Республикаһы миҫалында хәҙерге торошо һәм үҫеш перспективалары» мәсьәләһе индерелде.


text:
24 апрель 2012 йыл, 11:44
автор: Сергей Захаров
Мәскәү мэры Сергей Собянин Рәсәйҙең баш ҡалаһында Башҡортостан Республикаһы көндәрен үткәреү айҡанлы төбәк башлығы Рөстәм Хәмитовҡа сәләмләү хатын ебәрҙе.
«Мәскәү Хөкүмәте исеменән һәм шәхсән үҙемдең исемдән һеҙҙе һәм һеҙҙең йөҙҙә Мәскәүҙә Башҡортостан Республикаһы көндәре программаһын ойоштороусыларҙы, унда ҡатнашыусыларҙы һәм ҡунаҡтарҙы ысын күңелдән сәләмләйем», — тиелә хатта.
«Мәскәүҙә үткән күп һанлы байрамдар, эшлекле һәм ижтимағи-сәйәси саралар араһында Башҡортостан Республикаһы көндәре айырыуса урын биләй. Был беҙҙең төбәктәр араһындағы юғары кимәлдәге үҙ-ара ышанысҡа, мәскәүлеләрҙең туғандаш Башҡортостан халҡына ҡарата ихтирамына бәйле. Башҡортостан менән беҙҙе быуаттар дауамында килгән дуҫлыҡ традициялары, тотороҡло сауҙа, иҡтисади һәм мәҙәни бәйләнештәр берләштерә», тиелә сәләмләү хатында.
— Ике яҡлы хеҙмәттәшлектең бөгөнгө этабында беҙҙең мөнәсәбәттәр стратегик партнерлыҡты һәм үҙ-ара һөҙөмтәле эш итеүҙе үҫтереү юлында. Мәскәү һәм Башҡортостан араһында сауҙа-иҡтисади, фәнни-техник, социаль, мәҙәни өлкәләрҙә хеҙмәттәшлек тураһындағы оҙайлы сроклы яңы килешеү һәм уны тормошҡа ашырыу буйынса берлектәге эшмәкәрлек тураһындағы протокол быға асыҡ миҫал булып тора. Мәскәүҙә Башҡортостан Республикаһы көндәре сиктәрендә уларға ҡул ҡуйыу планлаштырыла, — тиелә сәләмләү хатында.
«Мәскәүҙә Башҡортостан Республикаһы көндәре сиктәрендә үткәреләсәк саралар беҙҙең төбәктәрҙең хеҙмәттәшлек итеү тарихында яңы бит асасаҡ, баш ҡала һәм Башҡортостан халҡы именлегенә үҙ-ара килешеп эш итеүҙе артабан үҫтерергә ярҙам итәсәк», тигән ышанысын белдерҙе Сергей Собянин.
Мәскәү мэры Рөстәм Хәмитовҡа, байрамда ҡатнашыусыларға һәм ҡунаҡтарға, шулай уҡ Башҡортостан халҡына ныҡлы һаулыҡ, яңы уңыштар, именлек теләне, тип хәбәр итә республика башлығының матбуғат хеҙмәте.
Иҫегеҙгә төшөрәбеҙ, Мәскәүҙә Башҡортостан Республикаһы көндәре 26-28 апрелдә үтәсәк. Улар республиканың Рәсәй субъекттары менән хеҙмәттәшлек итеүен нығытыу һәм артабан үҫтереү маҡсатында ойошторола.
Был көндө илдең баш ҡалаһы халҡын һәм ҡунаҡтарын ҙур мәҙәни программа көтә. Мәскәү халыҡ-ара Музыка йортонда төбәктең сәнғәт оҫталары концерты, «Башҡортостан – Евразия ынйыһы» фотокүргәҙмәһе, республика дизайнерҙарының кейемдәр коллекцияһын күрһәтеү, төбәк нәшриәттәрендә баҫтырылған китаптарҙың күргәҙмә-йәрминкәһе ойоштороласаҡ. Шулай уҡ «Яңы манеж» күргәҙмәләр залында Башҡортостан Рәссамдар союзы күргәҙмәһе үтәсәк. «35 мм» кинотеатрында Башҡортостан киноһы көнөн үткәреү планлаштырыла.